title: 2014/106/ES: Eiropas Centrālās bankas Lēmums ( 2013. gada 20. decembris ) par akreditācijas procedūrām aizsargāto euro materiālu un euro materiālu ražotājiem un par grozījumiem Lēmumā ECB/2008/3 (ECB/2013/54)

text:
               27.2.2014

               LV

               Eiropas Savienības Oficiālais Vēstnesis

               L 57/29

      EIROPAS CENTRĀLĀS BANKAS LĒMUMS

   (2013. gada 20. decembris)
   par akreditācijas procedūrām aizsargāto euro materiālu un euro materiālu ražotājiem un par grozījumiem Lēmumā ECB/2008/3
   (ECB/2013/54)
   (2014/106/ES)
   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 128. panta 1. punktu,
   ņemot vērā Eiropas Centrālo banku sistēmas un Eiropas Centrālās bankas statūtus un jo īpaši to 12.1. pantu, 16. pantu un 34.3. pantu,
   ņemot vērā Padomes 1998. gada 23. novembra Regulu (EK) Nr. 2532/98 par Eiropas Centrālās bankas pilnvarām piemērot sankcijas (1) un jo īpaši tās 2. pantu,
   tā kā:

               (1)

               Līguma 128. panta 1. punkts un Eiropas Centrālo banku sistēmas un Eiropas Centrālās bankas Statūtu (turpmāk – “ECBS Statūti”) 16. pants nosaka, ka Eiropas Centrālajai bankai (ECB) ir ekskluzīvas tiesības atļaut emitēt euro banknotes Savienībā. Šīs tiesības ietver kompetenci veikt pasākumus, lai aizsargātu euro banknošu kā maksāšanas līdzekļa integritāti.

               (2)

               ECB pieņēmusi 2008. gada 15. maija Lēmumu ECB/2008/3 par drošības akreditācijas procedūrām ar euro banknotēm saistīto aizsargāto euro materiālu izgatavotājiem (2), ar kuru nosaka drošības akreditācijas procedūru, kas apstiprina, ka ražotāji ievēro ECB obligātās prasības tam, kā tiek ražotas, apstrādātas, glabātas un transportētas euro banknotes, to sastāvdaļas un citi saistītie materiāli un informācija, kam nepieciešama aizsardzība un kuru pazušana, zādzība vai publiskošana varētu kaitēt euro banknošu integritātei vai veicināt viltotu euro banknošu vai to sastāvdaļu izgatavošanu. Turklāt Lēmums ECB/2008/3 nosaka procedūru, kas nodrošina turpmāko atbilstību minētajām drošības prasībām.

               (3)

               ECB pieņēmusi 2010. gada 25. novembra Lēmumu ECB/2010/22 par euro banknošu ražotāju kvalitātes akreditācijas procedūru (3), lai nodrošinātu, ka tikai ražotāji, kas ievēro ECB obligātās kvalitātes prasības euro banknošu un euro banknošu izejmateriālu ražošanai, tiek akreditēti šādu banknošu un materiālu ražošanai.

               (4)

               Saskaņā ar Līguma 9. un 11. pantu ECB pieņēmusi 2011. gada 21. jūnija Lēmumu ECB/2011/8 par vides akreditācijas un veselības un drošības akreditācijas procedūrām euro banknošu ražošanai (4), lai nodrošinātu, ka tikai ražotāji, kas ievēro ECB obligātās vides prasības un veselības un drošības prasības, tiek akreditēti euro banknošu ražošanas darbībām.

               (5)

               Ņemot vērā pieredzi, ko ECB guvusi, piemērojot Lēmumus ECB/2008/3, ECB/2010/22 un ECB/2011/8, jāievieš efektīva vienota akreditācijas sistēma, kas novērš satura un procedūras neatbilstības minēto lēmumu piemērošanā, piemēram, pārmērīgas atšķirības akreditāciju derīguma termiņos, to procedūrās un terminoloģijā.

               (6)

               Lai to izdarītu un lai atvieglotu ražotāju administratīvo pienākumu slogu, jāizveido vienota akreditācijas sistēma, kura: a) ļaus novērtēt, vai ražotāji ievēro ECB noteiktās attiecīgās drošības, kvalitātes, vides un veselības un darba drošības prasības; b) šo prasību ievērošanu novērtēs ar saskaņotas pārbaudes procedūras palīdzību; c) noteiks piemērotus un proporcionālus sodus, t. sk. naudas sodus, minēto prasību neievērošanas gadījumā; un d) nodrošinās, ka aizsargātie euro materiāli tiek piegādāti vienīgi NCB un topošajām Eurosistēmas NCB (saskaņā ar ECB Padomes lēmumu), citiem akreditētajiem ražotājiem un/vai ECB.

               (7)

               Šī jaunā vienotā akreditācijas sistēma ietvers vairākposmu novērtēšanas procedūru, kurā tiek novērtēts, vai ražotājs, kurš vēlas saņemt akreditāciju, pilnībā atbilst visiem šajā lēmumā noteikto akreditācijas prasību aspektiem.

               (8)

               Lai sekmētu šo novērtējumu, kā arī vēlākus novērtējumus attiecībā uz to, vai akreditētais ražotājs turpina ievērot prasības, jānosaka vienkāršots pārbaužu režīms, kas ļauj ECB veikt pārbaudes uz vietas un dokumentu pārbaudes.

               (9)

               Lai novērstu pašreiz spēkā esošo dažādo akreditāciju pastāvēšanu, jānosaka pagaidu vienotā akreditācija, paredzot iespēju to aizstāt ar vienoto akreditāciju, ja attiecīgais ražotājs pierāda, ka tas saskaņā ar pagaidu akreditāciju ievērojis visas akreditācijas prasības, t. sk. ražošanas procesa laikā, pēc tam, kad saņemts oficiāls pasūtījums no akreditētā ražotāja, ECB vai NCB.

               (10)

               Lai nodrošinātu akreditācijas procesa elastību, ECB var lemt par to, kā organizēt novērtēšanas posmus attiecībā uz sākotnējo lūgumu sniegt pagaidu akreditāciju.

               (11)

               Lai nodrošinātu akreditācijas procedūras labāku pārvaldību, pagaidu akreditācija un akreditācija ir derīgas tik ilgi, kamēr netiek konstatēts, ka ražotājs neievēro attiecīgās akreditācijas prasības. Tajā pašā nolūkā ECB ir kompetenta pagaidu akreditāciju pārvērst par akreditāciju, ja attiecīgais ražotājs, saņemot ECB vai NCB oficiālu pasūtījumu, nepārtrauktā 36 mēnešu periodā izgatavojis aizsargātos euro materiālus un/vai euro materiālus. ECB ir arī kompetenta pēc savas iniciatīvas pazemināt akreditāciju, piešķirot pagaidu akreditāciju, ja ražotājs nepārtrauktā 36 mēnešu periodā nav izgatavojis aizsargātos euro materiālus un/vai euro materiālus.

               (12)

               Tādēļ Lēmumi ECB/2008/3, ECB/2010/22 un ECB/2011/8 jāatceļ un jāaizstāj ar šo lēmumu. Lai nodrošinātu sekmīgu pāreju no pašreizējā akreditāciju režīma uz šajā lēmumā noteikto vienotās akreditācijas sistēmu, jānosaka viena gada pārejas periods no šā lēmuma pieņemšanas brīža. Tas ļaus ražotājiem, kuri saņēmuši atsevišķu drošības, kvalitātes, vides un veselības un darba drošības akreditāciju, veikt vajadzīgos pasākumus, lai atbilstu šā lēmuma attiecīgajām akreditācijas prasībām,

         IR PIEŅĒMUSI ŠO LĒMUMU.
   I   IEDAĻA

      VISPĀRĪGI NOTEIKUMI

   1. pants
   Definīcijas
   Šajā lēmumā:

               1)

               “euro materiāli” ir euro banknotes, daļēji iespiestas euro banknotes un papīrs, tinte, folija un pavediens, ko izmanto euro banknošu vai daļēji iespiestu euro banknošu ražošanā;

               2)

               “euro materiālu darbība” ir euro materiālu ražošana;

               3)

               “aizsargātie euro materiāli” ir materiāli, kas norādīti drošības pamatprasībās, t. sk. euro banknotes, kuras: a) ir apgrozībā; b) tiek izstrādātas, lai aizstātu euro banknotes apgrozībā; vai c) tiek izņemtas no apgrozības, kā arī to sastāvdaļas un saistītā informācija, kam nepieciešama aizsardzība un kuru pazušana, zādzība vai neatļauta publiskošana varētu kaitēt euro banknošu kā maksāšanas līdzekļa integritātei;

               4)

               “aizsargātā euro darbība” ir aizsargāto euro materiālu sagatavošana, ražošana, apstrāde, iznīcināšana, glabāšana, pārvietošana ražotnes teritorijā vai transportēšana;

               5)

               “sagatavošana” ir izstrādes stadijā esošo euro banknošu pamatdizaina pārveidošana maketos, krāsu dalījumos, rindās un formu platēs un šajos pamatdizainos ierosināto komponentu maketu un prototipu sagatavošana;

               6)

               “ražotājs” ir jebkurš uzņēmums, kas veic aizsargātās darbības un/vai euro materiālu darbības vai vēlas tās veikt, izņemot uzņēmumus, kas veic tikai aizsargāto euro materiālu transportēšanu vai nodrošina specializētas iznīcināšanas iekārtas izmantošanu, vai vēlas šīs darbības veikt;

               7)

               “ražotne” ir jebkuras telpas, ko ražotājs izmanto vai vēlas izmantot aizsargāto euro materiālu un/vai euro materiālu sagatavošanai, ražošanai, apstrādei, iznīcināšanai un glabāšanai;

               8)

               “akreditācijas prasības” ir šajā lēmumā noteiktās ECB pamatprasības, akreditācijas procedūra un atrašanās vietas prasības, kā arī turpmākās prasības, kuras ražotājam jāievēro, lai tam varētu tikt piešķirta vai paturēta spēkā pagaidu akreditācija vai akreditācija;

               9)

               “akreditētais ražotājs” ir ražotājs, kuram piešķirta pagaidu akreditācija vai akreditācija;

               10)

               “pamatprasības” ir attiecīgās drošības, kvalitātes, vides un veselības un darba drošības prasības, kuras ECB noteikusi atsevišķi un kuras ražotājam jāievēro, lai tas varētu veikt aizsargātās euro darbības un/vai euro materiālu darbības;

               11)

               “pasākumi” ir drošības, kvalitātes, vides vai veselības un darba drošības pasākumi, ko ražotājs veicis, lai ievērotu attiecīgās pamatprasības;

               12)

               “vecā režīma akreditācijas” ir derīgas pagaidu vai pilnās akreditācijas, jo īpaši drošības, kvalitātes, vides vai veselības un darba drošības akreditācijas, ko ECB piešķīrusi ražotājam euro aizsargāto darbību un/vai euro materiālu darbību veikšanai saskaņā ar Lēmumiem ECB/2008/3, ECB/2010/22 un ECB/2011/8;

               13)

               “atceltie ECB akreditācijas lēmumi” ir Lēmumi ECB/2008/3, ECB/2010/22 un ECB/2011/8;

               14)

               “NCB” ir nacionālā centrālā banka dalībvalstī, kuras valūta ir euro;

               15)

               “topošā Eurosistēmas NCB” ir nacionālā centrālā banka dalībvalstī ar izņēmuma statusu, kura izpildījusi euro ieviešanas nosacījumus un attiecībā uz kuru ir pieņemts lēmums par izņēmuma statusa atcelšanu saskaņā ar Līguma 140. panta 2. punktu;

               16)

               “sertificēšanas iestāde” ir neatkarīga sertificēšanas iestāde, kura novērtē ražotāja kvalitātes, vides vai veselības un darba drošības vadības sistēmas un kurai ir tiesības apliecināt, ka ražotājs izpilda ISO 9001 vai ISO 14000, vai OHSAS 18000 sērijas standartu prasības;

               17)

               “darbdiena” ir kāda no ECB darbdienām no pirmdienas līdz piektdienai, izņemot ECB svētku dienas, kas publicētas ECB interneta lapā;

               18)

               “pārbaude” ir akreditācijas procedūra, kuras mērķis ir novērtēt ražotāja atbilstību akreditācijas prasībām, kura notiek pārbaudes uz vietas vai dokumentu pārbaudes veidā un kuras beigās tiek sagatavots attiecīgās pārbaudes ziņojums par šā novērtējuma rezultātiem;

               19)

               “pārbaude uz vietas” ir ECB pārbaudes grupas apmeklējums ražotnē, lai novērtētu, vai ražotnē veiktie pasākumi atbilst attiecīgajām akreditācijas prasībām;

               20)

               “dokumentu pārbaude” ir ECB veikts ražotāja saistībā ar pārbaudi iesniegto dokumentu novērtējums, kas nenotiek ražotnē un kas nosaka, vai ražotājs ievēro attiecīgās akreditācijas prasības;

               21)

               “īpašas NCB drošības pārbaudes” ir krājumu pārbaudes, iznīcināšanas pārbaudes un transportēšanas pārbaudes, ko pasūtījumu devusī NCB veic akreditētajā ražotnē saistībā ar oficiālu ražošanas pasūtījumu, kas dots akreditētam ražotājam saskaņā ar 11. pantu;

               22)

               “krājumu pārbaude” ir pasūtījumu devušās NCB apmeklējums akreditētā ražotnē, lai novērtētu attiecīgā ražotāja turēto aizsargāto euro materiālu krājumu uzskaites precizitāti;

               23)

               “iznīcināšanas pārbaude” ir pasūtījumu devušās NCB apmeklējums akreditētā ražotnē, lai kontrolētu aizsargāto euro materiālu iznīcināšanu un aizsargāto euro materiālu iznīcināšanas laikā veiktu krājumu pārbaudi saskaņā ar 11. pantu;

               24)

               “transportēšanas pārbaude” ir novērtējums tam, kā attiecīgajām transportēšanas drošības prasībām atbilst kārtība, ko akreditētais ražotājs noteicis euro banknošu un/vai euro banknošu papīra transportēšanai;

               25)

               “ražošana” ir aizsargāto euro materiālu vai euro materiālu ražošana saskaņā ar oficiālu akreditētā ražotāja, NCB vai ECB pasūtījumu, izņemot izgatavošanu pētījumu un attīstības, kā arī testēšanas mērķiem, ja izgatavotie materiāli nav paredzēti emisijai, kā arī izņemot iekšējo krājumu izgatavošanu.

         2. pants
   Akreditācijas vispārīgie principi
   1.   Ražotājs aizsargātās euro darbības un/vai euro materiālu darbības ar aizsargātajiem euro materiāliem un/vai euro materiāliem var veikt vienīgi ražotnē, attiecībā uz kuru ECB tam piešķīrusi akreditāciju vai pagaidu akreditāciju.
   2.   Ja ražotājs vēl nav veicis ražošanu, ECB tam var piešķirt pagaidu akreditāciju attiecīgajai aizsargātajai euro darbībai un/vai euro materiālu darbībai saskaņā ar 4., 5. un 6. pantā noteikto procedūru.
   3.   Pagaidu akreditāciju var pārvērst akreditācijā, ja ražotājs ražošanas laikā izturējis attiecīgās pārbaudes saskaņā ar 7. pantā noteikto procedūru.
   4.   Ja akreditēts ražotājs nav veicis ražošanu nepārtrauktā 36 mēnešu periodā, ECB tā akreditāciju var pārvērst pagaidu akreditācijā, kā noteikts 8. pantā.
   5.   Lai no ECB saņemtu un paturētu spēkā pagaidu akreditāciju vai akreditāciju, papildus šajā lēmumā noteiktajām prasībām ražotājs ievēro:

               a)

               attiecīgās pamatprasības, kas ir obligātās prasības. Ražotāji var pieņemt un īstenot stingrākas drošības, kvalitātes, vides, veselības un darba drošības prasības;

               b)

               šādas atrašanās vietas prasības:

                           i)

                           ja ražotājs nav spiestuve – tā ražotne atrodas Eiropas Savienības dalībvalstī vai Eiropas Brīvās tirdzniecības asociācijas dalībvalstī; vai

                           ii)

                           ja ražotājs ir spiestuve – tā ražotne atrodas Eiropas Savienības dalībvalstī.

         6.   Ja tas ir attaisnoti attiecīgajos apstākļos, ECB Valde var piešķirt atbrīvojumu no iepriekš 5. punkta b) apakšpunktā izklāstītās atrašanās vietas prasības. Ja ECB Valde piešķir šādu atbrīvojumu, tā norāda savas rīcības iemeslus.
   7.   Ražotāji ar pagaidu akreditāciju un ražotāji ar akreditāciju ir vienlīdz tiesīgi piedalīties konkursos.
   8.   Akreditēts ražotājs var ražot un/vai piegādāt aizsargātos euro materiālus vienīgi, lai izpildītu oficiālu pasūtījumu, ko iesniedz:

               a)

               cits akreditēts ražotājs, kam aizsargātie euro materiāli vajadzīgi savai aizsargātajai euro darbībai;

               b)

               NCB;

               c)

               saskaņā ar ECB Padomes lēmumu – topošā Eurosistēmas NCB; un

               d)

               ECB.

         9.   Ražotājs sedz visas izmaksas un saistītos zaudējumus, kas radušies saistībā ar šā lēmuma piemērošanu.
   3. pants
   ECB Valdes pieņemtie lēmumi
   1.   ECB Valde ir kompetenta pieņemt visus lēmumu, kas saistīti ar ražotāju akreditāciju saskaņā ar 6., 16.–18. un 20. pantu.
   2.   ECB Valde var lemt par 6. pantā noteiktās pagaidu akreditācijas piešķiršanas pilnvaru tālāku deleģēšanu vienam vai vairākiem tās locekļiem.
   II   IEDAĻA

      AKREDITĀCIJAS PROCEDŪRA

   4. pants
   Pagaidu akreditācijas procedūras uzsākšanas lūgums
   1.   Ražotājs, kuram nav jebkāda veida akreditācijas un kurš vēlas veikt aizsargātās euro darbības un/vai euro materiālu darbības, ECB iesniedz rakstisku lūgumu uzsākt pagaidu akreditācijas procedūru.
   2.   Šajā procedūras uzsākšanas lūgumā:

               a)

               norāda aizsargāto euro darbību un aizsargātos euro materiālus un/vai euro materiālu darbību un euro materiālus, kā arī tās ražotnes precīzu adresi, kurai tiek lūgta pagaidu akreditācija;

               b)

               iekļauj lūgumu iesniegušā ražotāja apliecinājumu par to, ka tas saglabās pamatprasību satura konfidencialitāti;

               c)

               iekļauj rakstisku apņemšanos par to, ka tas atbilst visām piemērojamām šā lēmuma normām.

         3.   Ja ražotājs lūdz atļauju veikt euro materiālu darbību, ražotājam jāiesniedz ECB ISO 9001, ISO 14001 un OHSAS 18001 sertifikātu kopijas, kurus izsniegušas kompetentās sertifikācijas iestādes un kuri apliecina, ka attiecībā uz plānoto euro materiālu darbību attiecīgajā ražotnē ražotājs atbilst attiecīgajiem standartiem.
   4.   ECB izvērtē procedūras uzsākšanas lūgumā sniegto ražotāja informāciju un dokumentus un vajadzības gadījumā pieprasa papildu informāciju vai precizējumus.
   5.   ECB var noraidīt procedūras uzsākšanas lūgumu, ja tas netiek papildināts pēc ECB lūguma par papildu informāciju vai papildinājumiem saskaņā ar 4. punktu vai ja ražotājs neievēro 2. panta 5. punkta b) apakšpunktu.
   5. pants
   Pamatprasību sākotnējā novērtēšana
   1.   Pēc procedūras uzsākšanas lūguma saņemšanas ECB sniedz ražotājam attiecīgo pamatprasību kopiju. ECB arī sniedz dokumentus, kurā ražotājs norāda, kā tā noteiktā kārtība atbilst attiecīgajām pamatprasībām. Ražotājs aizpilda šos dokumentus un atsūta tos atpakaļ, lai ECB varētu veikt sākotnējo novērtējumu par to, vai ražotāji var atbilst attiecīgajām pamatprasībām.
   2.   Ja ražotājam, kurš lūdz pagaidu akreditāciju euro aizsargātajām darbībām, saskaņā ar tā nacionālajiem tiesību aktiem jāizmanto īpašas iznīcināšanas iekārtas un ja tas nav iespējams ražotnē, ražotājam jāsniedz arī informācija par specializētajām iznīcināšanas iekārtām, kuras tas ierosina izmantot, t. sk. pilnīgus datus par:

               a)

               attiecīgajām nacionālo tiesību normām, kā arī paskaidrojumu par to, kāpēc nav iespējams iznīcināšanas iekārtas nodrošināt ražotnē;

               b)

               specializēto iznīcināšanas iekārtu, kuru piedāvā izmanot ražotājs;

               c)

               aizsargātajiem euro materiāliem, kurus ražotājs piedāvā izmantot attiecīgajā specializētajā iznīcināšanas iekārtā;

               d)

               drošības procedūru, kas ierosināta aizsargāto euro materiālu aizsardzībai visā transportēšanas laikā uz ražošanas vietu un atpakaļ, kā arī iznīcināšanai minētajā vietā.

         3.   ECB izvērtē 1. un 2. punktā minēto ražotāja sniegto informāciju un dokumentus un var prasīt papildu informāciju vai precizējumus. ECB var noraidīt jebkuru pagaidu akreditācijas lūgumu, kas netiek papildināts pēc ECB lūguma pēc papildu informācijas vai precizējumiem vai kas neatbilst ša panta noteikumiem.
   6. pants
   Pagaidu akreditācijas piešķiršana
   1.   ECB var piešķirt ražotājam pagaidu akreditāciju ar nosacījumu, ka ražotājs pirms aizsargātas euro darbības un/vai euro materiālu darbības sākšanas ir veiksmīgi pierādījis, ka tas noteicis procedūras un ka tam ir infrastruktūra, kas vajadzīga, lai atbilstu attiecīgajām akreditācijas prasībām ražotnē.
   2.   Saskaņā ar 9. pantu ECB veic pārbaudes, lai novērtētu, vai ražotājs atbilst visām akreditācijas prasībām.
   3.   Ražotājs, kurš pieprasa pagaidu akreditāciju plānotai aizsargātajai euro darbībai, vispirms jāpārbauda, lai noteiktu, vai tas atbilst drošības prasībām. Nekādas citas pārbaudes netiek veiktas, kamēr ražotājs nav sekmīgi izturējis drošības pārbaudi.
   7. pants
   Pagaidu akreditācijas aizstāšana ar akreditāciju
   ECB var aizstāt ražotāja pagaidu akreditāciju ar akreditāciju ar nosacījumu, ka ražotājs ir sekmīgi izturējis attiecīgās pārbaudes ražošanas laikā un tādējādi parādījis, ka, faktiski veicot attiecīgo aizsargāto euro darbību un/vai euro materiālu darbību, tas ir izveidojis nepieciešamās procedūras un infrastruktūru un atbilst attiecīgajām akreditācijas prasībām ražotnē.
   8. pants
   Akreditācijas aizstāšana ar pagaidu akreditāciju
   ECB var aizstāt ražotāja akreditāciju ar pagaidu akreditāciju, ja ražotājs nav veicis ražošanu saskaņā ar oficiālu ECB vai NCB pasūtījumu nepārtrauktā 36 mēnešu periodā.
   III   IEDAĻA

      PĀRBAUDES UN ĪPAŠĀS NCB DROŠĪBAS PĀRBAUDES

   9. pants
   Pārbaudes
   1.   ECB novērtē, vai ražotājs atbilst attiecīgajām akreditācijas prasībām, veicot pārbaudes. Tās var būt pārbaudes uz vietas un/vai dokumentu pārbaudes.
   2.   Dokumentu pārbaudes veic attiecībā uz jebkuru ražotāja iesniegtu dokumentāciju, kas ir būtiska, lai novērtētu tā atbilstību akreditācijas prasībām.
   3.   Pārbaudēs uz vietas novērtē ražotāja atbilstību attiecīgajām pamatprasībām ražotnē, jo īpaši attiecībā uz drošības un kvalitātes prasībām. ECB var nolemt veikt šādas pārbaudes uz vietas, ja tā uzskata to par nepieciešamu, bet ne retāk kā reizi 36 mēnešos attiecībā uz euro materiālu darbību un aizsargāto euro darbību drošības un kvalitātes pamatprasībām.
   4.   Pārbaudes uz vietas attiecībā uz drošības un kvalitātes pamatprasībām var tikt paziņotas iepriekš. Paziņotās drošības un kvalitātes pārbaudes uz vietas sākas dienā, par kuru panākta vienošanās starp ražotāju un ECB. Pēc tam, kad ražotājs ir sācis aizsargāto euro darbību un/vai euro materiālu darbību, drošības un kvalitātes pārbaudes uz vietas var veikt arī bez iepriekšēja brīdinājuma.
   5.   Ne vēlāk kā 10 darbdienas pirms dienas, kurā jāsākas paziņotajai pārbaudei uz vietas, ECB var iesniegt ražotājam dokumentus aizpildīšanai pirms pārbaudes uz vietas. Ražotājs šādus dokumentus nodod atpakaļ ECB vismaz piecas darbdienas pirms dienas, kurā jāsākas pārbaudei uz vietas,
   6.   Ja ražotājam saskaņā ar tā nacionālajiem tiesību aktiem jāizmanto specializēta iznīcināšanas iekārta, pārbaudes uz vietas grupa var apmeklēt arī šo iekārtu, lai izvērtētu, vai ražotāja ierosinātie pasākumi ir pietiekami, lai nodrošinātu attiecīgo aizsargāto euro materiālu integritāti.
   10. pants
   Slēdziens un pārbaudes ziņojums
   1.   Ja, veicot pārbaudi, tiek konstatēta neatbilstība attiecīgajām akreditācijas prasībām, ECB, norādot neatbilstības gadījumu vai gadījumus, savu slēdzienu nosūta ražotājam šādos termiņos:

               a)

               15 darbdienu laikā no dienas, kurā tika pabeigta attiecīgā pārbaude uz vietas;

               b)

               40 darbdienu laikā pēc tam, kad ECB saņēmusi jebkādus svarīgus dokumentus dokumentu pārbaudes ietvaros, jo īpaši attiecībā uz 12. pantā noteiktajiem pastāvīgajiem pienākumiem;

               c)

               15 darbdienu laikā pēc tam, kad saņemts NCB ziņojums ECB, ja konkrētās NCB drošības pārbaudes veiktas saskaņā ar 11. pantu.

         2.   Ražotājam ir 15 darbdienas no slēdziena saņemšanas dienas, lai tas rakstiski sazinātos ar ECB, sniedzot savus komentārus un informāciju par visiem pasākumiem vai uzlabojumiem, ko ražotājs plāno veikt saistībā ar slēdzienā norādīto.
   3.   Pārbaudes ziņojuma projektu ECB sagatavo 25 darbdienu laikā pēc tam, kad: a) pabeigta pārbaude, un nav konstatēts neatbilstības gadījums; b) ECB saņēmusi no ražotāja rakstveida komentārus par slēdzienu; vai c) beidzies termiņš šādu komentāru sniegšanai, un komentāri nav saņemti. Šajā pārbaudes ziņojuma projektā iekļauj pārbaudes slēdzienu un attiecīgos no ražotāja saņemtos komentārus. Pārbaudes ziņojuma projektā izdara secinājumus par to, vai ražotājs atbilst akreditācijas prasībām.
   4.   Ražotājam ir 15 darbdienas no pārbaudes ziņojuma projekta saņemšanas dienas, lai tas rakstiski sazinātos ar ECB, sniedzot savus komentārus un informāciju par visiem pasākumiem vai uzlabojumiem, ko ražotājs plāno veikt saistībā ar pārbaudes ziņojuma projektā norādīto. Saņemot ražotāja komentārus vai beidzoties šādu komentāru sniegšanas termiņam, ECB 30 darbdienu laikā pabeidz pārbaudes ziņojuma projektu un iesniedz to attiecīgajam ražotājam.
   5.   Var veikt papildu pārbaudes uz vietas, lai noteiktu, vai pēc šādu pasākumu vai uzlabojumu īstenošanas ražotājs atbilst attiecīgajām akreditācijas prasībām. Papildu pārbaudes uz vietas var aizkavēt pārbaudes ziņojuma projekta pabeigšanu.
   6.   Ja konstatēta ievērojama neatbilstība akreditācijas prasībām, kura prasa steidzamu ECB lēmumu un kuru varētu pamatoti uzskatīt par tādu, kas var būt par pamatu apturēšanas lēmumam saskaņā ar 17. pantu vai atsaukšanas lēmumam saskaņā ar 18. pantu, ECB var nolemt saīsināt 1., 2. un 3. punktā aprakstīto procedūru, dodot ražotājam ne vairāk kā piecu darbdienu laiku sniegt komentārus par attiecīgo neatbilstību. ECB norāda šādas steidzamības iemeslus.
   7.   ECB var nolemt pagarināt šajā pantā minētos termiņus.
   11. pants
   Īpašās NCB drošības pārbaudes
   1.   Jebkura NCB, kas veikusi oficiālu pasūtījumu euro banknošu izgatavošanai, var saistībā ar šādiem pasūtījumiem veikt aizsargāto euro materiālu krājumu pārbaudes un iznīcināšanas pārbaudes ražotnē, kurā euro banknotes tiek ražotas, vai jebkurā citā ražotnē, kurā tiek ražotas, apstrādātas, glabātas vai iznīcinātas šo euro banknošu sastāvdaļas.
   2.   NCB, kas minēta 1. punktā, var veikt arī euro banknošu un euro banknošu papīra transportēšanas pārbaudes.
   3.   Trīs darbdienu laikā pēc pārbaudes pabeigšanas NCB nosūta rakstisku ziņojumu ECB, ja tiek konstatēts, ka ražotājs pārkāpj ECB transportēšanas noteikumu pamatprasības, vai ja tiek atklāta neatbilstība krājumu pārbaudes vai iznīcināšana pārbaužu laikā.
   4.   Lai pārbaudītu NCB konstatētos pārkāpumus vai neatbilstības, ECB var iecelt īpašu grupu drošības pārbaudei uz vietas, lai veiktu pārbaudes uz vietas ražotnē. Par jebkuriem secinājumiem, ko ECB izdara, pamatojoties uz īpašās grupas drošības pārbaudei uz vietas pārbaudes rezultātiem, ziņo saskaņā ar 10. pantu.
   IV   IEDAĻA

      TURPMĀKIE PIENĀKUMI

   12. pants
   Akreditēto ražotāju turpmākie pienākumi
   1.   Akreditētais ražotājs saistībā ar attiecīgo ražotni iesniedz ECB 4. panta 3. punktā minētā sertifikāta kopiju katru reizi, kad šāds sertifikāts tiek atjaunots vai grozīts, to izdarot vismaz trīs mēnešu laikā no attiecīgās atjaunošanas vai grozīšanas dienas.
   2.   Akreditēts ražotājs nekavējoties informē ECB, ja kāds no nepieciešamajiem sertifikātiem tiek atsaukts.
   3.   Akreditētais ražotājs nekavējoties rakstiski informē ECB par:

               a)

               likvidācijas vai sanācijas procedūru uzsākšanu attiecībā uz ražotāju, vai jebkurām līdzvērtīgām procedūrām;

               b)

               likvidatora, tiesas izpildītāja, administratora vai līdzvērtīgas amatpersonas iecelšanu attiecībā uz ražotāju;

               c)

               jebkuru nodomu slēgt apakšlīgumus vai iesaistīt trešās personas tādā euro materiālu darbībā vai aizsargātajā euro darbībā, attiecībā uz kuru ražotājs akreditēts;

               d)

               jebkurām attiecīgās kārtības izmaiņām ražotnē, kas veiktas pēc akreditācijas piešķiršanas un ietekmē vai var ietekmēt tās atbilstību attiecīgajām akreditācijas prasībām, tostarp izmaiņām informācijā, kas noteikta 5. panta 2. punkta a)–d) apakšpunktā;

               e)

               jebkuru nodomu veikt izmaiņas akreditētā ražotāja kontrolē vai nodomu veikt izmaiņas tā īpašnieku struktūrā;

               f)

               to, ka pagājis nepārtraukts 34 mēnešu laika posms kopš pēdējās ražošanas.

         4.   Akreditēts ražotājs nenodod vai necedē savu akreditāciju trešām personām, t. sk. jebkuram no saviem meitasuzņēmumiem un saistītajiem uzņēmumiem.
   5.   Akreditēts ražotājs nedrīkst pārvest aizsargātās euro darbību vai euro materiālu darbību daļas vai aizsargātos euro materiālus vai euro materiālus uz citu ražotni, kura tam pieder, kuru tas nomā vai kura citādi ir ražotāja kontrolē, ja vien šai ražotnei nav piešķirta atbilstoša akreditācija saskaņā ar 2. pantu un ECB nav devusi iepriekšēju rakstisku piekrišanu pārvešanai.
   6.   Akreditēts ražotājs nedrīkst aizsargātās euro darbību vai euro materiālu darbību daļas vai aizsargātos euro materiālus vai euro materiālus nodot ārpakalpojumā vai pārvest trešām personām, t. sk. saviem meitasuzņēmumiem un saistītajiem uzņēmumiem, ja vien šai trešai personai nav piešķirta atbilstoša akreditācija saskaņā ar 2. pantu un ECB nav devusi iepriekšēju rakstisku piekrišanu nodošanai ārpakalpojumā vai pārvešanai.
   7.   Lai akreditētais ražotājs daļu no aizsargātās euro darbības vai euro materiālu darbības nodotu ārpakalpojumā citai ražotnei, vajadzīga iepriekšēja rakstiska ECB piekrišana.
   8.   Ražotājs ar pagaidu akreditāciju nekavējoties informē ECB, ja tas saņem oficiālu ražošanas pasūtījumu no cita akreditētā ražotāja, NCB vai ECB, lai pēc iespējas agrāk varētu notikt attiecīgās pārbaudes. Paziņojumā iekļauj informāciju par oficiālo ražošanas pasūtījumu un plānoto ražošanas sākuma un beigu datumu.
   9.   Ražotājs ar pagaidu akreditāciju sniedz ECB informāciju par vides, veselības un darba drošības aspektiem, kā to paredz attiecīgās pamatprasības.
   10.   Ja akreditētais ražotājs ir spiestuve, tā organizē analīžu veikšanu attiecībā uz ķīmiskajām vielām gatavajās euro banknotēs un ziņo ECB saskaņā ar attiecīgajām vides, veselības un darba drošības prasībām.
   11.   Akreditētais ražotājs saglabā pamatprasību konfidencialitāti.
   13. pants
   ECB turpmākie pienākumi
   ECB akreditētos ražotājus informē par pamatprasību atjauninājumiem saistībā ar aizsargātajām euro darbībām un/vai euro materiālu darbībām, attiecībā uz kurām ražotājam piešķirta akreditāciju vai pagaidu akreditācija.
   V   IEDAĻA

      NEATBILSTĪBAS SEKAS

   14. pants
   Neatbilstības gadījumi
   1.   Jebkura no šādām ražotāja darbībām ir neatbilstības gadījums:

               a)

               neatbilstība attiecīgajām akreditācijas prasībām;

               b)

               nespēja īstenot uzlabojumus, par kuriem panākta vienošanās ar ECB;

               c)

               atteikums nodrošināt tūlītēju piekļuvi ražotnei, lai pārbaudes uz vietas grupa vai NCB ieceltie darbinieki varētu veikt krājumu pārbaudes, iznīcināšanas pārbaudes vai transportēšanas pārbaudes;

               d)

               nepatiesu vai maldinošu paziņojumu vai viltotu dokumentu iesniegšana ECB un attiecīgos gadījumos NCB kādas šajā lēmumā paredzētās procedūras ietvaros;

               e)

               pienākuma neievērošana saglabāt pamatprasību konfidencialitāti.

         2.   Par gadījumiem, kuros netiek ievērotas attiecīgās akreditācijas prasības, neatbilstīgajam ražotājam paziņo saskaņā ar 10. panta 4. punktu vai kā citādi. Visi neatbilstības gadījumi ir jānovērš laikā, par kuru vienojas. Šis laiks ir samērīgs ar neatbilstības nopietnību.
   3.   Nozīmīga neatbilstība ir gadījums, kam ir vai kam bija tūlītēja un nopietna nelabvēlīga ietekme uz aizsargāto euro darbību drošību un/vai tūlītēja un nopietna nelabvēlīga ietekme uz euro materiālu darbību kvalitātes, vides vai veselības un darba drošības aspektiem.
   4.   ECB var sniegt ieteikumus ražotājam, ierosinot uzlabot arī procedūras, kuras atbilst akreditācijas prasībām.
   15. pants
   ECB lēmumi par neatbilstību
   1.   ECB 16.–18. pantā un 20. pantā minētos lēmumus pieņem rakstiski. Šajos lēmumos norāda:

               a)

               neatbilstības gadījumu un attiecīgos gadījumos ražotāja sniegtos komentārus;

               b)

               ražotni, aizsargāto euro materiālu un/vai euro materiālu un aizsargāto euro darbību un/vai euro materiālu darbību, uz ko lēmums attiecas;

               c)

               dienu, kurā lēmums stāsies spēkā;

               d)

               attiecīgos gadījumos termiņu neatbilstības novēršanai;

               e)

               lēmuma pieņemšanas iemeslus.

         2.   Visos gadījumos, kad ECB pieņem lēmumu saskaņā ar 16.–18. pantu un 20. pantu, tas ir proporcionāls neatbilstības nopietnībai un ražotāja agrākajiem neatbilstības gadījumiem un to labojumiem.
   3.   ECB var informēt NCB un visus akreditētos ražotājus par saskaņā ar šo pantu pieņemtajiem lēmumiem, to piemērošanas apjomu un laiku, kā arī šādos gadījumos ECB norāda, ka NCB tiks informētas par to, vai ražotāja statusā notikušas turpmākas izmaiņas.
   16. pants
   Brīdinājuma lēmums
   1.   Brīdinājuma lēmumu attiecībā uz akreditēto ražotāju ECB var pieņemt šādos gadījumos:

               a)

               ievērojama neatbilstība attiecībā uz aizsargātās euro darbības drošības aspektiem vai euro materiālu darbības kvalitātes, vides vai veselības un darba drošības aspektiem;

               b)

               atkārtoti neatbilstības gadījumi;

               c)

               nespēja savlaicīgi un efektīvi novērst neatbilstības gadījumus.

         2.   ECB ņem vērā visus šāda ražotāja attiecīgos paskaidrojumus.
   3.   Brīdinājuma lēmumā var norādīt arī to, ka tad, ja neatbilstība netiek labota noteiktā termiņā, piemēro 17. vai 18. pantu.
   4.   Ja ECB uzskata, ka brīdinājuma lēmums nav pietiekams, ņemot vērā konstatētās neatbilstības nopietnību, tā var pieņemt lēmumu saskaņā ar 17. vai 18. pantu.
   17. pants
   Jaunu pasūtījumu apturēšana
   1.   ECB var pieņemt apturēšanas lēmumu attiecībā uz akreditēto ražotāju, kas nozīmē to, ka ražotājs var pabeigt jebkuru uzsākto ražošanas pasūtījumu, bet līdz apturēšanas lēmuma atcelšanai nevar pieņemt jaunus pasūtījumus. Apturēšanas lēmumu var pieņemt šādos gadījumos:

               a)

               konstatēta ievērojama neatbilstība ar tūlītēju un nopietnu nelabvēlīgu ietekmi uz aizsargātās euro darbības drošību, bet ražotājs var pierādīt, ka nav notikusi aizsargāto euro materiālu nozaudēšanu vai zādzība vai neatļauta informācijas publiskošana, kas varētu kaitēt aizsargāto euro materiālu integritātei;

               b)

               ražotājs nespēj novērst brīdinājuma lēmumā norādīto neatbilstību.

         2.   ECB ņem vērā visus šāda ražotāja attiecīgos paskaidrojumus.
   3.   Apturēšanas lēmumā var norādīt arī to, ka tad, ja neatbilstība netiek labota noteiktā termiņā, piemēro 18. pantu.
   4.   Ja ECB uzskata, ka apturēšanas lēmums nav pietiekams, ņemot vērā konstatētās neatbilstības nopietnību, tā var pieņemt atsaukšanas lēmumu saskaņā ar 18. pantu.
   5.   Apturēšanas lēmumu var atcelt tikai tad, ja visi attiecīgie neatbilstības gadījumi ir izlaboti un tie kā izlaboti novērtēti pārbaudē.
   18. pants
   Akreditācijas atsaukšana
   1.   Atsaukšanas lēmumu ECB var pieņemt šādos gadījumos:

               a)

               ražotājs nespēj veikt uzlabojumus pēc apturēšanas lēmuma pieņemšanas;

               b)

               ražotājs neievēro 19. pantu;

               c)

               netiek ievērota prasība nekavējoties informēt ECB par jebkuru no 12. panta 3. punkta c)–f) apakšpunktā minētajiem gadījumiem;

               d)

               akreditētais ražotājs lūdz pārcelt visu vai daļu no tā aizsargātās euro darbības un/vai euro materiālu darbības uz jaunu ražotni. Šāda atcelšana attiecas uz veco ražotni, no kuras attiecīgā darbība tiek pārcelta;

               e)

               akreditētais ražotājs lūdz atcelt tā pagaidu akreditāciju vai akreditāciju.

         2.   ECB var pieņemt atsaukšanas lēmumu, ja tā uzskata, ka šāda atsaukšana ir proporcionāla:

               a)

               neatbilstības gadījuma vai gadījumu smagumam;

               b)

               faktiskajam vai iespējamajam zaudējumam, zādzībai vai no nesankcionētas aizsargātu euro materiālu informācijas publiskošanas izrietošam finansiālam vai reputācijas kaitējumam;

               c)

               ražotāja atbildes darbību pietiekamībai, kapacitātei un spējai mazināt neatbilstību.

         3.   ECB ņem vērā visus šāda ražotāja attiecīgos paskaidrojumus.
   4.   Ja aizsargāto euro materiālu atrašanās ražotāja īpašumā pēc akreditācijas atsaukšanas var apdraudēt euro banknošu kā maksāšanas līdzekļa integritāti, ECB var pieprasīt ražotājam veikt pasākumus, piemēram, konkrētu aizsargāto euro materiālus nogādāšanu ECB vai kādai NCB vai to iznīcināšanu, lai nodrošinātu, ka pēc akreditācijas atsaukšanas spēkā stāšanās ražotāja īpašumā nav šādu aizsargāto euro materiālu.
   5.   Atsaukšana lēmumā norāda dienu, pēc kuras ražotājs var atkal pieteikties pagaidu akreditācijai. Šī diena tiek noteikta, pamatojoties uz apstākļiem, kas izraisīja atsaukšanu, un tā ir vismaz vienu gadu pēc dienas, kad pieņemts lēmums par atsaukšanu.
   19. pants
   Aizsargātās euro darbības tūlītēja apturēšana
   1.   Izņēmuma gadījumos, kuros konstatēta ievērojama neatbilstība, kuras rezultātā var tikt nozaudēti vai nozagti aizsargātie euro materiāli vai notikt neatļauta informācijas publiskošana, kas varētu kaitēt euro banknošu kā maksāšanas līdzekļa integritātei, ja netiek veikta tūlītēja korektīva rīcība, pārbaudes uz vietas grupa var pieprasīt neatbilstošajam ražotājam nekavējoties apturēt attiecīgo aizsargāto euro darbību, kamēr nav novērsta neatbilstība. Šādā gadījumā ražotājs nevar atsākt šo darbību bez iepriekšējas rakstiskas ECB piekrišanas.
   2.   Šāds ražotājs sniedz ECB informāciju par jebkuru citu ražotāju, kuru kā saņēmēju vai piegādātāju var netieši ietekmēt apturētā aizsargātā euro darbība vai euro materiālu darbība. Pārbaudes uz vietas grupa var akreditētajam ražotājam pieprasīt arī 18. panta 4. punktā minēto pasākumu veikšanu, lai nodrošinātu, ka aizsargātās euro darbības apturēšanas laikā tā īpašumā nav konkrētu aizsargāto euro materiālu.
   3.   Ja akreditēta ražotāja aizsargāta euro darbība ir apturēta saskaņā ar 1. punktu, ECB informē 2. punktā minētos potenciāli skartos citus ražotājus un šādā gadījumā norāda, ka potenciāli skartajiem citiem ražotājiem tiks paziņots par izmaiņām ražotāja statusā.
   4.   Cik drīz vien iespējams pēc tam, kad ECB pārbaudes uz vietas grupa pieprasījusi aizsargātās euro darbības apturēšanu, un neskarot nekādus citus lēmumus saskaņā ar 16.–18. pantu, ECB nekavējoties atceļ šādu apturēšanu, ja turpmākā pārbaudē secināts, ka attiecīgā neatbilstība ir novērsta.
   20. pants
   Naudas sodi euro banknošu daudzuma vai banknošu papīra daudzuma neatbilstības gadījumā
   1.   Ražotājs, kas veic euro banknošu papīra vai euro banknošu ražošanu, saskaņā ar drošības pamatprasībām paziņo ECB par ikvienu neatbilstību euro banknošu papīra daudzumā vai daļēji vai pilnībā iespiestu euro banknošu daudzumā, kas konstatēts jebkuras aizsargātās euro darbības laikā tā akreditētajā ražotnē.
   2.   Ja šāds ražotājs konstatē neatbilstību euro banknošu papīra daudzumā vai daļēji vai pilnībā iespiestu euro banknošu daudzumā aizsargātās euro darbības laikā akreditētajā ražotnē un nepaziņo par to saskaņā ar drošības pamatprasībām un neatbilstība ECB uzmanības lokā nonāk citā veidā, ECB uzliek ražotājam naudas sodu, kas nav mazāks par 50 000 euro. Ja neatbilstībai līdzvērtīgā nominālvērtība pārsniedz 50 000 euro, ECB uzliek ražotājam naudas sodu šīs līdzvērtīgās nominālvērtības apmērā, maksimālajam sodam nepārsniedzot 500 000 euro.
   3.   Ja ražotājs paziņo ECB par neatbilstību euro banknošu papīra daudzumā vai daļēji vai pilnībā iespiestu euro banknošu daudzumā, kas konstatēta aizsargātās euro darbības laikā akreditētajā ražotnē, bet pēc tam nespēj identificēt un ziņot ECB par neatbilstības cēloni drošības pamatprasībās noteiktajā termiņā, ECB izvērtē minimālā naudas soda 50 000 euro apmērā uzlikšanu. Ja neatbilstībai līdzvērtīgā nominālvērtība pārsniedz 50 000 euro, ECB uzliek ražotājam naudas sodu šīs līdzvērtīgās nominālvērtības apmērā, maksimālajam sodam nepārsniedzot 500 000 euro.
   4.   Ja ražotājs nekonstatē neatbilstību euro banknošu papīra daudzumā vai daļēji vai pilnībā iespiestu euro banknošu daudzumā aizsargātās euro darbības laikā akreditētajā ražotnē un neatbilstība tiek konstatēta un ECB uzmanības lokā nonāk citā veidā, ECB uzliek ražotājam naudas sodu, kas nav mazāks par 50 000 euro. Ja neatbilstībai līdzvērtīgā nominālvērtība pārsniedz 50 000 euro, ECB uzliek ražotājam naudas sodu šīs līdzvērtīgās nominālvērtības apmērā, maksimālajam sodam nepārsniedzot 500 000 euro.
   5.   Neatbilstības nopietnību izvērtē katrā atsevišķā gadījumā, lemjot par naudas soda summu, un pamato naudas sodu virs vai zem 50 000 euro. Neatbilstības nopietnību apliecina attiecīgās neatbilstības līdzvērtīgā nominālvērtība. Naudas sodi nekādā gadījumā nepārsniedz 500 000 euro.
   6.   Pieņemot lēmumus par naudas sodiem, ievēro procedūras, kas noteiktas Regulā (EK) Nr. 2532/98 un Eiropas Centrālās bankas 1999. gada 23. septembra Regulā (EK) Nr. 2157/1999 par Eiropas Centrālās bankas pilnvarām piemērot sankcijas (ECB/1999/4) (5). Papildus naudas sodiem ECB var lemt par brīdinājuma lēmuma pieņemšanu, vai apturēt vai atsaukt pagaidu akreditāciju vai akreditāciju.
   21. pants
   Pārskatīšanas procedūra
   1.   ECB izvērtē jebkuru lūgumu un informāciju, ko ražotājs sniedz saistībā ar šo lēmumu, un rakstiski informē ražotāju par savu lēmumu pieņemt vai noraidīt lūgumu vai saņemtās informācijas derīgumu 50 darbdienu laikā pēc tam, kad saņemts:

               a)

               uzsākšanas lūgums; vai

               b)

               jebkura papildu informācija vai paskaidrojumi, ko lūgusi ECB.

         2.   Ja ECB pieņēmusi lēmumu:

               a)

               noraidīt lūgumu par akreditācijas procedūras uzsākšanu;

               b)

               atteikt i) pagaidu akreditācijas piešķiršanu; ii) pagaidu akreditācijas aizstāšanu ar akreditāciju; vai iii) akreditācijas aizstāšanu ar pagaidu akreditāciju;

               c)

               vecā režīma akreditāciju aizstāt ar pagaidu akreditāciju vai akreditāciju;

               d)

               saskaņā ar 16.–19. pantu,

         ražotājs 30 ECB darbdienu laikā pēc šāda lēmuma paziņošanas drīkst ECB Padomei iesniegt rakstisku lūgumu šo lēmumu pārskatīt. Ražotājs lūgumā norāda tā iemeslus un iekļauj visus paskaidrojošos dokumentus.
   3.   Pārskatīšana neatliek lēmuma stāšanos spēkā. Ja ražotājs to nepārprotami pieprasa pārskatīšanas lūgumā un norāda tam iemeslu, ECB Padome var apturēt pārskatāmā lēmuma piemērošanu.
   4.   ECB Padome pārskata lēmumu, ņemot vērā ražotāja pārskatīšanas lūgumu. Ja ECB Padome uzskata, ka lēmums ir pretrunā ar šo lēmumu, tā uzdod attiecīgo procedūru veikt atkārtoti vai pieņem galīgo lēmumu. Pārējos gadījumos ražotāja pārskatīšanas lūgumu noraida. Ražotājam pārskatīšanas rezultātu rakstiski paziņo 60 darbdienu laikā pēc pārskatīšanas lūguma saņemšanas. ECB Padomes lēmumā norāda iemeslus, uz kuriem tas pamatots.
   5.   Jebkurš strīds starp ECB un ražotāju saistībā ar šo lēmumu ir ekskluzīvā Eiropas Savienības Tiesas jurisdikcijā. Ja saskaņā ar 2. pantu ir pieejama pārskatīšanas procedūra, ražotājs nogaida ECB lēmumu par pārskatīšanu, pirms tas ar šo jautājumu vēršas Tiesā. Līgumā noteikto termiņu skaitījums sākas no pārskatīšanas lēmuma saņemšanas dienas.
   6.   Atkāpjoties no 1.–4. punkta, pārskatīšanas procedūra attiecībā uz lēmumiem par 20. pantā noteiktajiem naudas sodiem tiek veikta saskaņā ar procedūru, kas noteikta Regulā (EK) Nr. 2532/98 un Regulā (EK) Nr. 2157/1999 (ECB/1999/4).
   22. pants
   ECB akreditācijas reģistrs
   1.   ECB uztur akreditācijas reģistru, kurā:

               a)

               uzskaita visus ražotājus, kuriem piešķirta pagaidu akreditācija vai akreditācija;

               b)

               attiecībā uz katru ražotni norāda aizsargāto euro darbību un/vai euro materiālu darbību, aizsargātos euro materiālus un euro materiālus, attiecībā uz kuriem piešķirta pagaidu akreditācija vai akreditācija.

         2.   ECB akreditācijas reģistra informāciju dara pieejamu visām NCB, topošajām Eurosistēmas NCB un akreditētajiem ražotājiem. ECB regulāri atjaunina akreditācijas reģistru atbilstoši akreditēto ražotāju un NCB saskaņā ar šo lēmumu sniegtajai informācijai. Nolūkā veikt regulārus atjauninājumus akreditācijas reģistrā ECB var vākt no akreditētajiem ražotājiem, NCB un topošajām Eurosistēmas NCB papildu attiecīgo informāciju, ko ECB uzskata par vajadzīgu, lai saglabātu akreditācijas reģistra informācijas precizitāti un pareizību.
   3.   Ja ECB pieņem apturēšanas lēmumu saskaņā ar 17. pantu, tā fiksē šāda lēmuma piemērošanas apjomu un ilgumu un visas attiecīgās izmaiņas ražotāja statusā saistībā ar tā nosaukumu, skarto ražotni un aizsargātajiem euro materiāliem, euro materiāliem, aizsargāto euro darbību un euro materiālu darbību, ievērojot šāda apturēšanas lēmuma noteikumus.
   4.   Ja ECB pieņem atsaukšanas lēmumu saskaņā ar 18. pantu, tā svītro ražotāja vārdu, ražotni, aizsargāto euro materiālu un aizsargāto euro darbību un/vai euro materiālu un euro materiālu darbību no akreditācijas reģistra, ievērojot šāda atsaukšanas lēmuma noteikumus.
   VI   IEDAĻA

      GROZĪJUMU, PĀREJAS UN NOSLĒGUMA NOTEIKUMI

   23. pants
   Grozījums
   Lēmuma ECB/2008/3 1. panta c) punktu aizstāj ar šādu:

               “c)

               “aizsargātie euro materiāli” ir materiāli, kas norādīti drošības noteikumos, t. sk. euro banknotes, kuras: a) ir apgrozībā; b) tiek izstrādātas, lai aizstātu euro banknotes apgrozībā; vai c) tiek izņemtas no apgrozības, kopā ar to sastāvdaļām un saistīto informāciju, kam nepieciešama aizsardzība, jo to pazušana, zādzība vai neatļauta publiskošana varētu kaitēt euro banknošu kā maksāšanas līdzekļa integritātei;”.

         24. pants
   Atcelšana
   Lēmumus ECB/2008/3, ECB/2010/22 un ECB/2011/8 atceļ dienā, kas norādīta 26. panta 3. punktā. Atsauces uz Lēmumiem ECB/2008/3, ECB/2010/22 un ECB/2011/8 uzskata par atsaucēm uz šo lēmumu.
   25. pants
   Pārejas noteikumi
   1.   Ražotājiem ar vecā režīma akreditāciju ir tiesības veikt aizsargāto euro darbību un/vai euro materiālu darbību līdz 26. panta 3. punktā norādītajai dienai.
   2.   Divus mēnešus pirms 26. panta 3. punktā norādītās dienas ražotāji ar vecā režīma akreditāciju informē ECB par to, vai tie ir veikuši aizsargāto euro darbību un/vai euro materiālu darbību iepriekšējos 36 mēnešos.
   3.   Vecā režīma akreditācijas, kas piešķirtas saskaņā ar atceltajiem ECB akreditācijas lēmumiem, aizstāj saskaņā ar 4. un 5. punktu, vai tās vairs nav derīgas pēc 26. panta 3. punktā norādītās dienas neatkarīgi no to atlikušā derīguma laika vai pastāvīgā statusa.
   4.   Ražotāja ar derīgām drošības, kvalitātes, vides, kā arī veselības un darba drošības akreditācijām, kas aizsargātos euro materiālus un/vai euro banknošu izejmateriālu saskaņā ar atceltajiem ECB akreditācijas lēmumiem ražojis 36 mēnešu laikā pirms dienas, kas norādīta 26. panta 3. punktā, akreditācijas aizstāj ar akreditāciju saskaņā ar šā lēmuma 7. pantu un tā attiecīgajām akreditācijas prasībām.
   5.   Ražotāja ar derīgām drošības, kvalitātes, vides, kā arī veselības un darba drošības akreditācijām, kas aizsargātos euro materiālus un/vai euro banknošu izejmateriālu saskaņā ar atceltajiem ECB akreditācijas lēmumiem nav ražojis 36 mēnešu laikā pirms dienas, kas norādīta 26. panta 3. punktā, akreditācijas aizstāj ar pagaidu akreditāciju saskaņā ar šā lēmuma 8. pantu un tā attiecīgajām akreditācijas prasībām.
   6.   Visas uzsāktās vai pastāvīgās procedūras saskaņā ar atceltajiem ECB akreditācijas lēmumiem attiecībā uz vecā režīma akreditācijām, jo īpaši:

               a)

               sākotnējās vai pēcpārbaudes drošības pārbaudes, t. sk. arī kvalitātes revīzijas vai kvalitātes iepriekšējas revīzijas;

               b)

               akreditāciju piešķiršanas;

               c)

               brīdinājuma lēmumu pieņemšanas, akreditācijas apturēšanas vai atsaukšanas; vai

               d)

               saskaņā a)–c) apakšpunktu veikto darbību vai lēmumu pārskatīšanas,

         pabeidz saskaņā ar atcelto ECB akreditācijas lēmumu noteikumiem līdz dienai, kas norādīta 26. panta 3. punktā.
   7.   Sākot ar euro banknošu 2016. gada laidienu, NCB neapstiprina iespiestās euro banknotes, kurās ķīmiskās vielas pārsniedz vides un veselības un darba drošības prasībās norādītos pieļaujamos daudzumus.
   26. pants
   Noslēguma noteikumi
   1.   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   2.   Šā lēmuma 23. un 25. pantu piemēro no nākamās dienas pēc šā lēmuma publicēšanas Eiropas Savienības Oficiālajā Vēstnesī.
   3.   Pārējās šā lēmuma normas piemēro pēc 12 mēnešiem no dienas, kurā tas publicēts Eiropas Savienības Oficiālajā Vēstnesī.
   27. pants
   Adresāti
   Šis lēmums ir adresēts aizsargāto euro materiālu un euro materiālu ražotājiem un NCB, tām veicot krājumu pārbaudes, iznīcināšanas pārbaudes vai transportēšanas pārbaudes.

      Frankfurtē pie Mainas, 2013. gada 20. decembrī

            ECB prezidents

         Mario DRAGHI

      (1)  OV L 318, 27.11.1998., 4. lpp.

      (2)  OV L 140, 30.5.2008., 26. lpp.

      (3)  OV L 330, 15.12.2010., 14. lpp.

      (4)  OV L 176, 5.7.2011., 52. lpp.

      (5)  OV L 264, 12.10.1999., 21. lpp.


title: Padomes Lēmums 2009/570/KĀDP ( 2009. gada 27. jūlijs ), ar ko groza un pagarina Lēmumu 2008/901/KĀDP par neatkarīgu starptautisku izmeklēšanas misiju par konfliktu Gruzijā

text:
               29.7.2009

               LV

               Eiropas Savienības Oficiālais Vēstnesis

               L 197/108

      PADOMES LĒMUMS 2009/570/KĀDP
   (2009. gada 27. jūlijs),
   ar ko groza un pagarina Lēmumu 2008/901/KĀDP par neatkarīgu starptautisku izmeklēšanas misiju par konfliktu Gruzijā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 13. panta 3. punktu un 23. panta 1. punktu,
   tā kā:

               (1)

               2008. gada 1. septembrī Eiropadome paziņoja, ka Eiropas Savienība ir gatava iesaistīties, atbalstot jebkādus centienus, lai panāktu konfliktu mierīgu un ilgtspējīgu risinājumu Gruzijā, un ka tā ir gatava atbalstīt uzticības veidošanas pasākumus.

               (2)

               2008. gada 15. septembrī Padome atbalstīja ideju īstenot starptautisku neatkarīgu izmeklēšanu par konfliktu Gruzijā, un 2008. gada 2. decembrī tā pieņēma Padomes Lēmumu 2008/901/KĀDP (1) par neatkarīgu starptautisku izmeklēšanas misiju par konfliktu Gruzijā laikposmam no 2008. gada 2. decembra līdz 2009. gada 31. jūlijam.

               (3)

               Politikas un drošības komiteja 2009. gada 3. jūlijā ieteica par diviem mēnešiem pagarināt izmeklēšanas misiju,

         IR NOLĒMUSI ŠĀDI.
   1. pants
   Lēmumu 2008/901/KĀDP ar šo groza šādi.

               1.

               Lēmuma 2. panta 1. punktu aizstāj ar šādu punktu:
               “1.   Finanšu atsauces summa izmeklēšanas misijas īstenošanas izmaksu segšanai ir EUR 1 600 000 laikposmam no 2008. gada 2. decembra līdz 2009. gada 30. septembrim.”

               2.

               Lēmuma 5. panta otro daļu aizstāj ar šādu daļu:
               “To piemēro līdz 2009. gada 30. septembrim.”

         2. pants
   Šis lēmums stājas spēkā tā pieņemšanas dienā.
   3. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 27. jūlijā

            Padomes vārdā –

            priekšsēdētājs

         C. BILDT

      (1)  OV L 323, 3.12.2008., 66. lpp.


title: Padomes un Komisijas Lēmums (ES, Euratom) 2015/998 (2015. gada 21. aprīlis) par to, lai noslēgtu Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses

text:
               30.6.2015

               LV

               Eiropas Savienības Oficiālais Vēstnesis

               L 164/548

         PADOMES UN KOMISIJAS LĒMUMS (ES, Euratom) 2015/998
   (2015. gada 21. aprīlis)
   par to, lai noslēgtu Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses
   EIROPAS SAVIENĪBAS PADOME UN EIROPAS KOMISIJA,
   ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 6. punkta otrās daļas a) apakšpunktu un 8. punktu,
   ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   ņemot vērā Padomes apstiprinājumu, kas sniegts saskaņā ar Eiropas Atomenerģijas kopienas dibināšanas līguma 101. pantu,
   tā kā:

               (1)

               Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses (“Nolīgums”), parakstīja 2008. gada 16. jūnijā, ņemot vērā tā noslēgšanu vēlāk.

               (2)

               Nolīgumā ietvertos tirdzniecības noteikumus piemēro izņēmuma kārtā saistībā ar stabilizācijas un asociācijas procesā īstenoto politiku, un tie Eiropas Savienībai neradīs precedentu Savienības tirdzniecības politikā ar trešām valstīm, izņemot Rietumbalkānu valstis.

               (3)

               Lisabonas līgumam stājoties spēkā 2009. gada 1. decembrī, Eiropas Savienība ir aizstājusi Eiropas Kopienu un ir tās pēctece.

               (4)

               Pēc tam, kad nolīgums bija parakstīts, Eiropas Savienībai 2013. gada 1. jūlijā pievienojās Horvātijas Republika. Lai to atspoguļotu, ir vajadzīgs nolīguma pielāgojums protokola veidā.

               (5)

               Nolīgums būtu jāapstiprina,

         IR PIEŅĒMUŠAS ŠO LĒMUMU.
   1. pants
   Ar šo Eiropas Savienības un Eiropas Atomenerģijas kopienas vārdā tiek apstiprināts Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, tam pievienotie pielikumi un protokoli, kā arī Nobeiguma aktam pievienotās kopīgās deklarācijas un Kopienas deklarācija.
   Minētie teksti ir pievienoti šim lēmumam.
   2. pants
   Padomes priekšsēdētājs Savienības vārdā sniedz šādu paziņojumu:

      “Tā kā 2009. gada 1. decembrī stājās spēkā Lisabonas līgums, Eiropas Savienība ir aizstājusi Eiropas Kopienu un ir tās pēctece, un no minētās dienas īsteno visas Eiropas Kopienas tiesības un uzņemas visus tās pienākumus. Tādēļ nolīguma tekstā atsauces uz “Eiropas Kopienu” attiecīgos gadījumos ir lasāmas kā atsauces uz “Eiropas Savienību”.”

   3. pants
   1.   Savienības un Eiropas Atomenerģijas kopienas nostāju, kas jāieņem Stabilizācijas un asociācijas padomē un Stabilizācijas un asociācijas komitejā, ja Stabilizācijas un asociācijas padome pilnvarojusi Stabilizācijas un asociācijas komiteju rīkoties, nosaka Padome pēc Komisijas priekšlikuma vai vajadzības gadījumā Komisija saskaņā ar attiecīgajiem Līgumu noteikumiem.
   2.   Stabilizācijas un asociācijas padomes priekšsēdētāja pienākumus no Savienības puses veic Savienības Augstais pārstāvis ārlietās un drošības politikas jautājumos, saskaņā ar Līgumos paredzētajiem pienākumiem un pildot Eiropas Savienības Ārlietu padomes priekšsēdētāja funkcijas. Stabilizācijas un asociācijas komitejas priekšsēdētājs saskaņā ar minētās komitejas reglamentu ir Komisijas pārstāvis.
   3.   Lēmumu par Stabilizācijas un asociācijas padomes un Stabilizācijas un asociācijas komitejas lēmumu publicēšanu Eiropas Savienības Oficiālajā Vēstnesī katrā konkrētajā gadījumā pieņem Padome vai Komisija saskaņā ar attiecīgajiem Līgumu noteikumiem.
   4. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Eiropas Savienības vārdā deponēt Nolīguma 134. pantā paredzēto apstiprinājuma aktu. Komisijas priekšsēdētājs deponē minēto apstiprinājuma aktu Eiropas Atomenerģijas kopienas vārdā.
   5. pants
   Šis lēmums stājas spēkā tā pieņemšanas dienā.

      Luksemburgā, 2015. gada 21. aprīlī

            Padomes vārdā –

            priekšsēdētājs

         E. RINKĒVIČS

      Briselē, 2015. gada 30. aprīlī

            Komisijas vārdā –

            priekšsēdētājs

         J.-C. JUNCKER

      (1)  OV C 15 E, 21.1.2010., 159. lpp.


title: 2011/587/ES: Eiropas Parlamenta Lēmums ( 2011. gada 10. maijs ) par Eiropas Jūras drošības aģentūras kontu slēgšanu attiecībā uz 2009. finanšu gadu

text:
               27.9.2011

               LV

               Eiropas Savienības Oficiālais Vēstnesis

               L 250/185

         EIROPAS PARLAMENTA LĒMUMS
   (2011. gada 10. maijs)
   par Eiropas Jūras drošības aģentūras kontu slēgšanu attiecībā uz 2009. finanšu gadu
   (2011/587/ES)
   EIROPAS PARLAMENTS,

               —

               ņemot vērā Eiropas Jūras drošības aģentūras 2009. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Jūras drošības aģentūras 2009. finanšu gada pārskatiem, ar Aģentūras atbildēm (1),

               —

               ņemot vērā Padomes 2011. gada 15. februāra ieteikumu (05892/2011 – C7-0052/2011),

               —

               ņemot vērā EK līguma 276. pantu un Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2002. gada 27. jūnija Regulu (EK) Nr. 1406/2002 par Eiropas Jūras drošības aģentūras izveidošanu (3) un jo īpaši tās 19. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0132/2011),

               1.

               apstiprina Eiropas Jūras drošības aģentūras kontu slēgšanu attiecībā uz 2009. finanšu gadu;

               2.

               uzdod priekšsēdētājam šo lēmumu nosūtīt Eiropas Jūras drošības aģentūras izpilddirektoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 338, 14.12.2010., 52. lpp.

      (2)  OV L 248, 16.9.2002., 1. lpp.

      (3)  OV L 208, 5.8.2002., 1. lpp.

      (4)  OV L 357, 31.12.2002., 72. lpp.


               17.10.2017

               LV

               Eiropas Savienības Oficiālais Vēstnesis

               C 349/81

         P8_TA(2015)0356
   Pieprasījums atcelt Béla Kovács deputāta imunitāti
   Eiropas Parlamenta 2015. gada 14. oktobra lēmums par pieprasījumu atcelt Béla Kovács imunitāti (2014/2044(IMM))
   (2017/C 349/13)

      Eiropas Parlaments,

               —

               ņemot vērā Ungārijas ģenerālprokurora Dr. Péter Polt2014. gada 12. maijā nosūtīto pieprasījumu atcelt Béla Kovács imunitāti saistībā ar Ungārijas Ģenerālprokuratūras veikto izmeklēšanu, par kuru paziņots 2014. gada 3. jūlija plenārsēdē, ņemot vērā papildu paskaidrojumus, kurus Dr. Polt sniedzis savā 2014. gada 16. oktobra un 2015. gada 23. marta vēstulē, un viedokļu apmaiņu ar Dr. Polt Juridiskās komitejas 2015. gada 14. jūlija sanāksmē,

               —

               pēc Béla Kovács uzklausīšanas saskaņā ar Reglamenta 9. panta 5. punktu,

               —

               ņemot vērā 7. protokola par privilēģijām un imunitāti Eiropas Savienībā 9. pantu, kā arī 1976. gada 20. septembra Akta par Eiropas Parlamenta deputātu ievēlēšanu tiešās vispārējās vēlēšanās 6. panta 2. punktu,

               —

               ņemot vērā Eiropas Savienības Tiesas 1964. gada 12. maija, 1986. gada 10. jūlija, 2008. gada 15. un 21. oktobra, 2010. gada 19. marta, 2011. gada 6. septembra un 2013. gada 17. janvāra spriedumu (1),

               —

               ņemot vērā Ungārijas Pamatlikuma 4. panta 2. punktu, 2004. gada Likuma Nr. LVII par Eiropas Parlamenta Ungārijas deputātu statusu 10. panta 2. punktu un 12. panta 1. punktu un 2012. gada Likuma Nr. XXXVI par Ungārijas Nacionālo asambleju74. panta 1.un 3. punktu,

               —

               ņemot vērā Reglamenta 5. panta 2. punktu, 6. panta 1. punktu un 9. pantu,

               —

               ņemot vērā Juridiskās komitejas ziņojumu (A8-0291/2015),

               A.

               tā kā Ungārijas ģenerālprokurors ir pieprasījis atcelt Eiropas Parlamenta deputāta Béla Kovács imunitāti, lai varētu veikt izmeklēšanu saistībā ar pamatotām aizdomām nolūkā noteikt, vai pret viņu ceļama apsūdzība par spiegošanu pret Eiropas Savienības iestādēm saskaņā ar 2012. gada likuma Nr. C par Ungārijas Kriminālkodeksu 261.A pantu; tā kā saskaņā ar šo pantu jebkura persona, kas veic izlūkošanas darbības tādu valstu interesēs, kuras nav Eiropas Savienības dalībvalstis, vēršot šādas darbības pret Eiropas Parlamentu, Eiropas Komisiju vai Eiropas Savienības Padomi, ir sodāma saskaņā ar 261. pantu; tā kā saskaņā ar 261. panta 1. punktu jebkura persona, kas veic izlūkošanas darbības kādas ārvalsts vai ārvalsts organizācijas interesēs pret Ungāriju, ir vainīga kriminālnoziegumā, par kuru paredzēts brīvības atņemšanas sods no diviem līdz astoņiem gadiem;

               B.

               tā kā saskaņā ar Protokola par privilēģijām un imunitāti Eiropas Savienībā 9. pantu Eiropas Parlamenta deputātiem savas valsts teritorijā ir tāda pati imunitāte, kāda ir piešķirta šīs valsts parlamenta deputātiem;

               C.

               tā kā saskaņā ar Ungārijas Pamatlikuma 4. panta 2. punktu Ungārijas parlamenta deputātiem ir tiesības uz imunitāti; tā kā saskaņā ar 2004. gada Likuma Nr. LVII par Eiropas Parlamenta Ungārijas deputātu statusu 10. panta 2. punktu Eiropas Parlamenta deputātiem ir tiesības uz tādu pašu imunitāti, kāda ir Ungārijas valsts parlamenta deputātiem; tā kā saskaņā ar 2012. gada Likuma Nr. XXXVI par Ungārijas Nacionālo asambleju 74. panta 1. punktu kriminālprocesu uzsākt vai veikt, kā arī kriminālprocesa ietvaros piemērot piespiedu pasākumus pret deputātu var tikai ar Nacionālās asamblejas iepriekšēju piekrišanu; tā kā saskaņā ar minētā likuma 74. panta 3. punktu pieprasījums par imunitātes atcelšanu, lai uzsāktu kriminālizmeklēšanu, ir jāiesniedz ģenerālprokuroram;

               D.

               tā kā lietā Nr. Bf.I.2782/2002 Ungārijas Augstākā tiesa deklarējusi, ka parlamentārā imunitāte attiecas vienīgi uz kriminālprocesu un neattiecas uz pasākumiem, kuri nav reglamentēti Kriminālprocesa kodeksā un kuru mērķis ir novērst un atklāt noziedzīgus nodarījumus vai pierādīt vainu to izdarīšanā;

               E.

               tā kā saskaņā ar 2012. gada Likuma Nr. C par Ungārijas Kriminālkodeksu 261.A pantu noziedzīgais nodarījums, saistībā ar kuru var veikt izmeklēšanu pret Béla Kovács, ir sodāms kopš 2014. gada 1. janvāra;

               F.

               tā kā attiecīgi izmeklēšana un jebkādas turpmākas apsūdzības, par kurām tiek prasīta imunitātes atcelšana, attiecas tikai uz gadījumiem, kas notikuši pēc 2014. gada 1. janvāra;

               G.

               tā kā saskaņā ar Ungārijas Augstākās tiesas vispārināto tiesu praksi pierādījumu vākšana saskaņā ar 1995. gada Likumu Nr. CXXV par valsts drošības dienestiem pirms minētā datuma bija likumīga un attiecībā uz to nebija nepieciešams pieprasīt imunitātes atcelšanu;

               H.

               tā kā kriminālizmeklēšanu veiks Ģenerālprokuratūras Vispārējā izmeklēšanas pārvalde; tā kā saskaņā ar Ungārijas Pamatlikuma 29. panta 1. punktu ģenerālprokurors un prokuratūra ir neatkarīgi, īsteno savus konstitucionālos uzdevumus neatkarīgi no ārējām organizācijām un rīkojas, ievērojot nevainīguma prezumpciju;

               I.

               tā kā uz Béla Kovács imunitātes atcelšanu būtu jāattiecina Reglamenta 9. panta 6. punkta nosacījumi;

               J.

               tā kā šajā gadījumā Parlaments nav guvis pierādījumus par fumus persecutionis, proti, tam nav pietiekami nopietnu un pamatotu aizdomu, ka kriminālvajāšana uzsākta nolūkā politiski kaitēt attiecīgajam deputātam,

               1.

               nolemj atcelt Béla Kovács deputāta imunitāti;

               2.

               uzdod priekšsēdētājam šo lēmumu un atbildīgās komitejas ziņojumu nekavējoties nosūtīt kompetentajai Ungārijas iestādei un Béla Kovács.

      (1)  Tiesas 1964. gada 12. maija spriedums, Wagner/Fohrmann un Krier, 101/63, ECLI:EU:C:1964:28; Tiesas 1986. gada 10. jūlija spriedums, Wybot/Faure u. c., 149/85, ECLI:EU:C:1986:310; Vispārējās tiesas 2008. gada 15. oktobra spriedums, Mote/Parlaments, T-345/05, ECLI:EU:T:2008:440; Tiesas 2008. gada 21. oktobra spriedumi, Marra/De Gregorio un Clemente, C-200/07 un C-201/07, ECLI:EU:C:2008:579; Tiesas 2010. gada 19. marta spriedums, Gollnisch/Parlaments, T-42/06, ECLI:EU:T:2010:102; Tiesas 2011. gada 6. septembra spriedums, Patriciello, C-163/10, ECLI: EU:C:2011:543; Vispārējās tiesas 2013. gada 17. janvāra spriedumi, Gollnisch/Parlaments, T-346/11 un T-347/11, ECLI:EU:T:2013:23.


title: Padomes Lēmums, kas izveido Tehniskās palīdzības grupu

text:
Svarīgs juridisks paziņojums

|

31960D1119(01)

Oficiālais Vēstnesis 073 , 19/11/1960 Lpp. 1429 - 1430 Speciālizdevums dāņu valodā: Sērija II Sējums VII Lpp. 0008  Speciālizdevums angļu valodā: Sērija II Sējums VII Lpp. 0008  Speciālizdevums somu valodā: Nodaļa 11 Sējums 1 Lpp. 0009  Speciālizdevums zviedru valodā: Nodaļa 11 Sējums 1 Lpp. 0009

		Padomes lēmums,kas izveido Tehniskās palīdzības grupuEIROPAS EKONOMIKAS KOPIENAS PADOME,tā kā dažādās nozarēs pieejamie resursi neatbilst vajadzībai pēc tehniskas palīdzības un tā kā tāpēc jānovērš tehniskās palīdzības atkārtota sniegšana un racionāli jāizmanto pieejamie finanšu resursi un cilvēkresursi;tā kā jāpaplašina attīstības valstīm pieejamā tehniskā palīdzība un jāmeklē vislabākie līdzekļi tās sekmēšanai;tā kā ir derīgi salīdzināt, ņemot vērā citu tehniskās palīdzības jomā kompetentu reģionālu vai starptautisku organizāciju darbību, attiecīgu pieredzi, kas gūta šajā jomā, kā arī izmantotās metodes un organizatoriskās problēmas, ar kurām nākas saskarties;tā kā vēlams pasākumus tehniskās palīdzības jomā pastiprināt gan starptautiskā, gan valsts līmenī, tomēr ar šādiem pasākumiem neaizstājot dalībvalstu valsts līmeņa aģentūru darbības;tā kā tāpēc dalībvalstu darbības koordinācija tehniskās palīdzības jomā ir ļoti noderīga un ļauj sasniegt materiālo resursu un cilvēkresursu maksimālo atdevi,IR PIEŅĒMUSI ŠO LĒMUMU.1. Lai starp dalībvalstīm un Komisiju sekmētu aktīvu sadarbību un meklētu kopīgus risinājumus īpašām problēmām, kas rodas, sniedzot attīstības valstīm tehnisku palīdzību, tiek izveidota "Tehniskās palīdzības grupa".2. Grupas pamatfunkcijas jo īpaši ir:a) nodrošināt informācijas apmaiņu par darbībām, ko dalībvalstis un Komisija īstenojušas tehniskās palīdzības jomā;b) salīdzināt pieejamos resursus donorvalstīs un attīstības valstu vajadzības;c) analizēt attīstības valstu iesniegtās tehniskās palīdzības prasības, lai jo īpaši meklētu vislabākos to īstenošanas līdzekļus;d) salīdzināt un vajadzības gadījumā sniegt ieteikumus, kas paredzēti to metožu un paņēmienu saskaņošanai, ko izmanto dažādas valsts līmeņa struktūras tehniskās palīdzības jomā;e) apsvērt kopīgas rīcības iniciatīvu nākotnē tehniskās palīdzības jomā un sniegt ieteikumus šajā sakarībā;f) izskatīt vispārējos jautājumus, ko, nepārsniedzot Grupas kompetences jomu, katrs no tās locekļiem varētu tai iesniegt, un jo īpaši sekmēt dalībvalstu sadarbību starptautiskās organizācijās un sniegt ierosinājumus šajā sakarībā.3. Grupā ir dalībvalstu un Komisijas pārstāvji ar īpašu kompetenci tehniskās palīdzības jomā. Katru pārstāvi var aizstāt ar kādu personu, kura izraudzīta, ievērojot tos pašus nosacījumus. Pārstāvjiem var palīdzēt speciālisti gadījumos, kad tiek apspriestas īpašas problēmas.Sekretariāta pakalpojumus Grupai nodrošina Padomes sekretariāts.4. EOTK Augstās iestādes un EAK Komisijas pārstāvji var piedalīties Grupas sanāksmēs.5. Grupa var uzaicināt un uzklausīt jebkura speciālista viedokli, ja, veicot savu darbu, uzskata to par vajadzīgu.6. Grupa periodiski sagatavo ziņojumu kompetentajām iestādēm.Briselē, 1960. gada 19. oktobrīPadomes vārdā —priekšsēdētājsJ. M. A. H. Luns--------------------------------------------------


title: Padomes Lēmums (ES) 2016/1707 (2016. gada 20. septembris), ar ko Lēmumu 1999/70/EK par dalībvalstu centrālo banku ārējiem revidentiem groza attiecībā uz Eesti Pank ārējiem revidentiem

text:
               23.9.2016

               LV

               Eiropas Savienības Oficiālais Vēstnesis

               L 257/13

         PADOMES LĒMUMS (ES) 2016/1707
   (2016. gada 20. septembris),
   ar ko Lēmumu 1999/70/EK par dalībvalstu centrālo banku ārējiem revidentiem groza attiecībā uz Eesti Pank ārējiem revidentiem
   EIROPAS SAVIENĪBAS PADOME,
   ņemot vērā Protokolu Nr. 4 par Eiropas Centrālo banku sistēmas statūtiem un Eiropas Centrālās bankas statūtiem, kas pievienots Līgumam par Eiropas Savienību un Līgumam par Eiropas Savienības darbību, un jo īpaši tā 27. panta 1. punktu,
   ņemot vērā Eiropas Centrālās bankas Ieteikumu (2016. gada 14. jūlijs) Eiropas Savienības Padomei par Eesti Pank ārējiem revidentiem (ECB/2016/20) (1),
   tā kā:

               (1)

               Eiropas Centrālās bankas (ECB) un to dalībvalstu centrālo banku pārskati, kuru naudas vienība ir euro, ir jāpārbauda ECB Padomes ieteiktiem un Padomes apstiprinātiem neatkarīgiem ārējiem revidentiem.

               (2)

                  Eesti Pank ārējo revidentu pilnvaras beidzās pēc 2015. finanšu gada revīzijas. Tādēļ jāieceļ ārējie revidenti laikposmam no 2016. finanšu gada.

               (3)

                  Eesti Pank par saviem ārējiem revidentiem 2016.–2020. finanšu gadam ir izvēlējusies KPMG Baltics OÜ.

               (4)

               ECB Padome ir ieteikusi par Eesti Pank ārējiem revidentiem 2016.–2020. finanšu gadam iecelt KPMG Baltics OÜ.

               (5)

               Pēc ECB Padomes ieteikuma būtu attiecīgi jāgroza Padomes Lēmums 1999/70/EK (2),

         IR PIEŅĒMUSI ŠO LĒMUMU.
   1. pants
   Lēmuma 1999/70/EK 1. panta 17. punktu aizstāj ar šādu:

      “17.   Ar šo par Eesti Pank ārējiem revidentiem 2016.–2020. finanšu gadam apstiprina KPMG Baltics OÜ.”

   2. pants
   Šis lēmums stājas spēkā tā paziņošanas dienā.
   3. pants
   Šis lēmums ir adresēts ECB.

      Briselē, 2016. gada 20. septembrī

            Padomes vārdā –

            priekšsēdētājs

         I. KORČOK

      (1)  OV C 266, 22.7.2016., 1. lpp.

      (2)  Padomes Lēmums 1999/70/EK (1999. gada 25. janvāris) par dalībvalstu centrālo banku ārējiem revidentiem (OV L 22, 29.1.1999., 69. lpp.).


title: Eiropas Parlamenta, Padomes, Komisijas, Tiesas, Revīzijas palātas, Ekonomikas un sociālo lietu komitejas un Reģionu komitejas lēmums (2000. gada 20. jūlijs) par Eiropas Kopienu Oficiālo publikāciju biroja struktūru un darbību

text:
Svarīgs juridisks paziņojums

|

32000D0459

Oficiālais Vēstnesis L 183 , 22/07/2000 Lpp. 0012 - 0015

		Eiropas Parlamenta, Padomes, Komisijas, Tiesas, Revīzijas palātas, Ekonomikas un sociālo lietu komitejas un Reģionukomitejas lēmums(2000. gada 20. jūlijs)par Eiropas Kopienu Oficiālo publikāciju biroja struktūru un darbību(2000/459/EK, EOTK, Euratom)EIROPAS PARLAMENTS,EIROPAS SAVIENĪBAS PADOME,KOMISIJA,TIESA,REVĪZIJAS PALĀTA,EKONOMIKAS UN SOCIĀLO LIETU KOMITEJA,REĢIONU KOMITEJA,ņemot vērā Līgumu par Eiropas Savienību,ņemot vērā Eiropas Kopienas dibināšanas līgumu,ņemot vērā Eiropas Ogļu un tērauda kopienas dibināšanas līgumu,ņemot vērā Eiropas Atomenerģijas kopienas dibināšanas līgumu,tā kā:(1) Eiropas Kopienu Oficiālo publikāciju birojs (šeit turpmāk — "Birojs") atrodas Luksemburgā, tas ir noteikts 8. pantā dalībvalstu valdību pārstāvju Lēmumā (1965. gada 8. aprīlis) par dažu Kopienu iestāžu un struktūrvienību pagaidu atrašanās vietu [1]. Minēto noteikumu īstenoja ar Lēmumu 69/13/Euratom, EOTK, EEK [2], kas grozīts ar Lēmumu 80/443/EEK, Euratom, EOTK [3].(2) 1977. gada 21. decembra Finanšu Regula par Eiropas Kopienu vispārējo budžetu [4], kurā jaunākie grozījumi izdarīti ar Padomes Regulu (EK, EOTK, Euratom) Nr. 2779/98 [5], paredz īpašus noteikumus saistībā ar Biroja darbību.(3) Biroja darbību reglamentējoši noteikumi jāpieņem, lai ņemtu vērā izmaiņas metodēs saistībā ar iecēlējinstitūcijai piešķirtajām pilnvarām.(4) Izdošanas pakalpojumu jomā ir notikusi ievērojama tehnoloģiskā attīstība, kas jāņem vērā Biroja darbībā.(5) Lēmums 69/13/Euratom, EOTK, EEK ir būtiski grozīts. Izdarot jaunus grozījumus, lēmums jāpārstrādā skaidrības labad,IR PIEŅĒMUŠI ŠO LĒMUMU.1. pantsEiropas Kopienu Oficiālo publikāciju biroja (Biroja) uzdevums ir publicēt Eiropas Kopienu iestāžu un to struktūrvienību publikācijas, ievērojot optimālus tehniskos un finanšu nosacījumus un strādājot šo iestāžu uzraudzībā.2. pantsŠajā lēmumā piemēro šādas definīcijas:1. "Publicēt" — izgatavot un izplatīt jebkāda veida un formas publikācijas ar jebkādiem pašreizējiem vai nākotnē izmantojamiem līdzekļiem;2. "Iestādes" — Eiropas Parlaments, Padome, Komisija, Tiesa, Revīzijas palāta, Ekonomikas un sociālo lietu komiteja un Reģionu komiteja;3. "Iestādes, biroji un aģentūras" — ar Līgumiem vai saskaņā ar tiem izveidotās iestādes, biroji un aģentūras.3. pants1. Biroja pienākums ir veikt šādus uzdevumus vai arī uzticēt tos līgumslēdzējiem:a) Eiropas Kopienu Oficiālā Vēstneša (Oficiālā Vēstneša) izdošana;b) Eiropas Kopienu iestāžu vai to struktūrvienību publikāciju izdošana, neskarot 2. un 3. punktu;c) organizāciju, biroju un aģentūru publikāciju izdošana pēc to pieprasījuma.2. Iekšējos dokumentus var sagatavot un izplatīt katra iestāde.3. Iestādes, organizācijas, biroji un aģentūras izņēmuma gadījumā var, neiesaistot Biroju, izdot publikācijas tad, ja tā iesaistīšana ievērojami palielinātu izmaksas, vai arī tad, ja tehnisku iemeslu dēļ Birojs nevar ievērot steidzamības prasības saistībā ar publikācijas sagatavošanu un izplatīšanu ļoti īsā termiņā. Šādā gadījumā iestādes nekavējoties informē pārvaldības komiteju.4. Biroja uzdevumu veikšanā iekļauts sekojošais:a) dokumentu apkopošana publicēšanai;b) tekstu un citu daļu sagatavošana un pārbaude pēc iestāžu, organizāciju, biroju un aģentūru norādījuma;c) līgumu slēgšana ar līguma partneriem;d) steidzamu dokumentu vai nelielas tirāžas iespiešana;e) uzraudzības darba veikšana;f) kvalitātes kontrole;g) ar līgumu partneriem noslēgto līgumu finanšu uzraudzība;h) pieņemšana saistībā ar kvalitāti un kvantitāti;i) grāmatvedības kontrole, tostarp maksājuma apstiprinājuma pārbaude un apliecību izsniegšana saskaņā ar Finanšu regulu;j) publikāciju kataloģizēšana un arhivēšana;k) realizācijas vadība;l) publikāciju izplatīšana.Birojs arī nodrošina iestādes, organizācijas, birojus un aģentūras ar visu nepieciešamo tehnisko, finanšu un komercinformāciju saistībā ar to publikāciju projektiem, kā arī palīdz tām sagatavot standarta vispārējos līgumus.5. Lēmumi par publicēšanu ir vienīgi katras iestādes, organizācijas, biroja vai aģentūras ziņā.4. pants1. Izveido Biroja pārvaldības komiteju. Katrai iestādei šajā komitejā ir viena balss.2. Pārvaldības komiteja tiekas pēc tās priekšsēdētāja iniciatīvas vai kādas iestādes pieprasījuma. Tās sapulces notiek vismaz reizi sešos mēnešos.3. Pārvaldības komitejā lēmumus pieņem ar vienkāršu balsu vairākumu, ja nav noteikts citādi. Ja pārvaldības komitejai jāpieņem lēmums, kas īpaši attiecas uz kādas iestādes teksta publicēšanu, minētajā vairākumā jābūt arī attiecīgās iestādes balsij, neskarot 3. panta 5. punktu.5. pants1. Iestāžu, organizāciju, biroju un aģentūru vispārējo interešu labad pārvaldības komiteja:a) ar vienprātīgu lēmumu pieņem noteikumus, kas reglamentē Biroja darbību;b) ar vienprātīgu lēmumu nosaka vispārējās tirdzniecības politikas un bezmaksas izplatīšanas pamatnostādnes;c) iestādēm, organizācijām, birojiem un aģentūrām iesniedz priekšlikumus par Biroja nevainojamas darbības uzlabošanu;d) saskaņā ar budžeta procedūru sagatavo Biroja ieņēmumu un izdevumu aprēķinus, pamatojot ar Biroja direktora sagatavoto projektu, kā arī tos nosūta Komisijai, lai varētu sagatavot Komisijas ieņēmumu un izdevumu aprēķinus; tomēr komiteja ierosina Komisijai jebkādus grozījumus Biroja štatu sarakstā, ko tā uzskata par vajadzīgiem;e) nosaka to papildu pakalpojumu veidus, ko Birojs par samaksu var sniegt iestādēm, organizācijām, birojiem un aģentūrām, kā arī attiecīgās izmaksas;f) nosaka to pakalpojumu veidus, kuros Birojs var izmantot apakšuzņēmēju darbu;g) pamatojot ar direktora sagatavoto projektu, sagatavo gada vadības ziņojumu, kurš jo īpaši iekļauj visas ieņēmumu un izdevumu pozīcijas saistībā ar Biroja veikto darbu un sniegtajiem pakalpojumiem, ņemot vērā analītisko uzskaiti; komiteja nosūta iestādēm ziņojumu par tikko beigušos finanšu gadu līdz katra gada 1. maijam;h) piedalās konkrētu amatpersonu iecelšanā, kā noteikts 6. pantā.2. Attiecībā uz Oficiālo Vēstnesi pārvaldības komitejai ir šādas pilnvaras:a) nodrošināt to, ka katras iestādes kompetentās amatpersonas pieņem pamatlēmumus, kurus solidāri piemēro iestādes, kas izmanto Oficiālo Vēstnesi, kā arī nodrošināt pieņemto lēmumu attiecīgu īstenošanu;b) iesniegt jebkādus priekšlikumus par Oficiālā Vēstneša struktūras un noformējuma uzlabošanu;c) iesniegt iestādēm priekšlikumus par publicējamo tekstu noformējuma saskaņošanu;d) pārbaudīt visus sarežģījumus, ar kuriem sastopas ikdienas darbā, izdodot Oficiālo Vēstnesi, kā arī izdot nepieciešamos norādījumus Birojam un iesniegt attiecīgos ieteikumus iestādēm, lai pārvarētu šos sarežģījumus;e) vienprātīgi nolemt par to, vai un kā tās publikācijas, kas nav sagatavotas iestādēs, var piemērot Oficiālajam Vēstnesim. Tomēr šis noteikums neattiecas uz publikācijām, kas ir sagatavotas atbilstoši Kopienas tiesību aktiem;f) saskaņā ar Finanšu Regulas 133. pantu pieprasīt Komisijai bankas konta atvēršanu, lai rīkotos ar apgrozāmiem līdzekļiem, kas domāti to Oficiālā Vēstneša iespiešanas pamatdarbību finansēšanai, par kuru veikšanu slēdz līgumu ar apakšuzņēmēju.3. Pārvaldības komiteja ar vienprātīgu lēmumu pieņem savu reglamentu pēc tam, kad tas iesniegts iestādēm. Komiteja ieceļ priekšsēdētāju no tās locekļu vidus.6. pants1. Iecēlējinstitūcijas pilnvaras saistībā ar ierēdņiem vai citiem A 1, A 2, A 3 un LA 3 kategorijas darbiniekiem īsteno Komisija, kā norādīts turpmāk.Komisija neieceļ A 1, A 2, A 3 un LA 3 kategorijas ierēdņus bez pārvaldības komitejas labvēlīga atzinuma. Attiecībā uz A 1 un A 2 kategorijām atzinumiem jābūt vienprātīgiem.Pārvaldības komiteja cieši iesaistās jebkurās procedūrās, kas jāpaveic pirms A 1, A 2, A 3 un LA 3 kategorijas ierēdņu vai citu darbinieku iecelšanas, īpaši paziņojuma par vakanci sagatavošanā, pieteikumu izskatīšanā un konkursu atlases komisiju izveidošanā.2. Komisija īsteno iecēlējinstitūcijas pilnvaras saistībā ar ierēdņiem vai citiem darbiniekiem, kas nav minēti 1. punktā. Komisija var šīs pilnvaras deleģēt Biroja direktoram.Komisija vai Biroja direktors, ja viņam ir deleģētas iecēlējinstitūcijas pilnvaras, informē pārvaldības komiteju par iecelšanu amatos, parakstītajiem līgumiem, paaugstinājumiem vai disciplinārlietām, kas ierosinātas pret ierēdņiem vai citiem darbiniekiem, kuri nav minēti 1. punktā. Ja Komisija nav Biroja direktoram deleģējusi iecēlējinstitūcijas pilnvaras saistībā ar šiem ierēdņiem vai citiem darbiniekiem, Komisija attiecīgās procedūras veic pēc direktora priekšlikuma.3. Administratīvās procedūras, kas ir saistītas ar 1. un 2. punktā minētajām oficiālajām darbībām un ikdienas personāla vadību, īpaši saistībā ar pensionēšanos, apdrošināšanu slimības gadījumiem, nelaimes gadījumiem darbā, algām un atvaļinājumiem, ir tādas pašas kā tās, ko piemēro Komisijas personālam Luksemburgā.4. Paziņojumu par vakanci Birojā savlaicīgi dara zināmu ierēdņiem visās Kopienas iestādēs.7. pants1. Birojam piešķirtās apropriācijas, kuru kopējo summu iekļauj atsevišķā budžeta pozīcijā vispārējā budžeta Komisijas iedaļā, sīki izklāsta minētās iedaļas pielikumā.Šo pielikumu veido kā ieņēmumu un izdevumu tāmi, ko iedala sīkāk tāpat kā budžeta iedaļas.2. Amatus Birojā norāda tās tabulas pielikumā, kurā iekļauts Komisijas personāls.3. Katra iestāde, organizācija, birojs vai aģentūra darbojas kā kredītrīkotājs sava budžeta iedaļas "iespiešanas izdevumi" apropriācijām. Izdevumus par publikāciju bezmaksas izplatīšanu sedz attiecīgā iestāde, organizācija, birojs vai aģentūra. Pārvaldības komiteja nosaka procedūru, kādā Birojs sadarbojas ar iestādēm, organizācijām, birojiem un aģentūrām grāmatvedības jautājumos.4. Par Biroja sniegtajiem maksas pakalpojumiem rēķinu sagatavo pārvaldības komitejas noteiktajā kārtībā. Finanšu gada beigās pārvaldības komiteja informē budžeta lēmējinstitūciju par šādā veidā iegūto summu sadalījumu budžeta pozīcijas pielikumā.5. Birojam ir atsevišķa grāmatvedība saistībā ar Oficiālā Vēstneša un publikāciju pārdošanu. Tīros ieņēmumus no pārdošanas iestādēm, organizācijām, birojiem un aģentūrām nodod pēc finanšu gada beigām."Tīrie ieņēmumi no pārdošanas" ir kopējā rēķinu summa, no kuras atņemtas pārvaldības, iekasēšanas un banku darba izmaksas.8. pantsBiroja direktors ir atbildīgs par Biroja nevainojamu darbību, darbojoties pārvaldības komitejas pakļautībā un ievērojot tās pilnvaras. Direktors pārvaldības komitejai nodrošina sekretariāta pakalpojumus, ziņo komitejai par savu pienākumu izpildi un iesniedz tai priekšlikumus par Biroja darbības uzlabošanu. Biroja personāls ir direktora oficiālā pakļautībā. Ja direktors nav ieradies vai nav pieejams, izņēmuma kārtā atkāpjoties no aizstāšanas noteikumiem viņa pienākumus pilda pārvaldības komitejas iecelts Biroja loceklis.9. pantsAr šo tiek atcelts Lēmums 69/13/Euratom, EOTK, EEK.Atsauces uz atcelto lēmumu jāsaprot kā atsauces uz šo lēmumu.Briselē un Luksemburgā, 2000. gada 20. jūlijāEiropas Parlamenta vārdā —priekšsēdētājaN. FontainePadomes vārdā —priekšsēdētājsF. ParlyKomisijas vārdā —priekšsēdētājsR. ProdiTiesas vārdā —priekšsēdētājsG. C. Rodríguez IglesiasRevīzijas palātas vārdā —priekšsēdētājsJ.O. KarlssonEkonomikas un sociālo lietu komitejas vārdā —priekšsēdētājaB. Rangoni MachiavelliReģionu komitejas vārdā —priekšsēdētājsJ. Chabert[1] OV 152, 13.7.1967., 18. lpp.[2] OV L 13, 18.1.1969., 19. lpp.[3] OV L 107, 25.4.1980., 44. lpp.[4] OV L 356, 31.12.1977., 1. lpp.[5] OV L 347, 23.12.1998., 3. lpp.--------------------------------------------------


title: Padomes Lēmums 2011/473/KĀDP ( 2011. gada 25. jūlijs ), ar ko groza Lēmumu 2010/279/KĀDP par Eiropas Savienības Policijas misiju Afganistānā ( EUPOL AFGHANISTAN )

text:
               27.7.2011

               LV

               Eiropas Savienības Oficiālais Vēstnesis

               L 195/72

         PADOMES LĒMUMS 2011/473/KĀDP
   (2011. gada 25. jūlijs),
   ar ko groza Lēmumu 2010/279/KĀDP par Eiropas Savienības Policijas misiju Afganistānā (EUPOL AFGHANISTAN)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu un 43. panta 2. punktu,
   tā kā:

               (1)

               Padome 2007. gada 30. maijā pieņēma Vienoto rīcību 2007/369/KĀDP (1), ar ko izveido Eiropas Savienības Policijas misiju Afganistānā (EUPOL AFGHANISTAN).

               (2)

               Padome 2010. gada 18. maijā pieņēma Lēmumu 2010/279/KĀDP (2), ar ko EUPOL AFGHANISTAN termiņu pagarina līdz 2013. gada 31. maijam. Ievērojot Lēmumu 2011/298/KĀDP, ar ko groza Lēmumu 2010/279/KĀDP (3), finanšu atsauces summa EUR 54 600 000 apjomā paredzēta laikposmam līdz 2011. gada 31. jūlijam.

               (3)

               Lēmuma 2010/279/KĀDP 13. panta 2. punktā ir paredzēts, ka par finanšu atsauces summu turpmākiem laikposmiem lēmumu pieņem Padome.

               (4)

               Lēmums 2010/279/KĀDP tāpēc būtu jāgroza, lai tajā iekļautu finanšu atsauces summu laikposmam no 2011. gada 1. augusta līdz 2012. gada 31. jūlijam,

         IR PIEŅĒMUSI ŠO LĒMUMU.
   1. pants
   Lēmuma 2010/279/KĀDP 13. panta 1. punktam ar šo pievieno šādu daļu:

      “Finanšu atsauces summa, kas paredzēta ar EUPOL AFGHANISTAN saistīto izdevumu segšanai laikposmā no 2011. gada 1. augusta līdz 2012. gada 31. jūlijam, ir EUR 60 500 000.”

   2. pants
   Šis lēmums stājas spēkā tā pieņemšanas dienā.

      Briselē, 2011. gada 25. jūlijā

            Padomes vārdā –

            priekšsēdētājs

         M. DOWGIELEWICZ

      (1)  OV L 139, 31.5.2007., 33. lpp.

      (2)  OV L 123, 19.5.2010., 4. lpp.

      (3)  OV L 136, 24.5.2011., 64. lpp.


title: Padomes Lēmums ( 2009. gada 16. novembris ) par Kopienas nostāju attiecībā uz dalību CARIFORUM un EK Padomdevējā komitejā, kas paredzēta Ekonomisko partnerattiecību nolīgumā starp CARIFORUM valstīm, no vienas puses, un Eiropas Kopienu un tās dalībvalstīm, no otras puses, un par tādu organizāciju pārstāvju izraudzīšanos, kuras atrodas EK puses teritorijā

text:
               8.4.2010

               LV

               Eiropas Savienības Oficiālais Vēstnesis

               L 88/23

         PADOMES LĒMUMS
   (2009. gada 16. novembris)
   par Kopienas nostāju attiecībā uz dalību CARIFORUM un EK Padomdevējā komitejā, kas paredzēta Ekonomisko partnerattiecību nolīgumā starp CARIFORUM valstīm, no vienas puses, un Eiropas Kopienu un tās dalībvalstīm, no otras puses, un par tādu organizāciju pārstāvju izraudzīšanos, kuras atrodas EK puses teritorijā
   (2010/207/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 300. panta 2. punkta otro daļu,
   ņemot vērā Komisijas priekšlikumu,
   pēc apspriešanās ar Eiropas Ekonomikas un sociālo lietu komiteju,
   tā kā:

               (1)

               Ekonomisko partnerattiecību nolīgumu starp CARIFORUM valstīm, no vienas puses, un Eiropas Kopienu un tās dalībvalstīm, no otras puses (1), (turpmāk “nolīgums”) parakstīja 2008. gada 15. oktobrī un provizoriski piemēro no 2008. gada 29. decembra.

               (2)

               Nolīguma 232. panta 2. punktā paredzēts, ka CARIFORUM un EK Apvienotā padome (turpmāk “Apvienotā padome”) pieņem lēmumu par dalību CARIFORUM un EK Padomdevējā komitejā (turpmāk “komiteja”), lai nodrošinātu plašu visu ieinteresēto personu pārstāvību.

               (3)

               Ir ļoti svarīgi ātri izveidot nolīgumā paredzētās institūcijas, īpaši komiteju, ņemot vērā tās uzdevumu, uzraugot nolīguma īstenošanu.

               (4)

               Būtu jāizveido iekšēja Kopienas procedūra, lai izraudzītos to organizāciju pārstāvjus, kuras atrodas EK puses teritorijā.

               (5)

               Eiropas Ekonomikas un sociālo lietu komiteja ir apliecinājusi gatavību palīdzēt noteikt un izraudzīties Eiropas pilsoniskās sabiedrības organizāciju pārstāvjus un sākotnēji nodrošināt komitejas sekretariāta darbu,

         IR NOLĒMUSI ŠĀDI.
   1. pants
   Šim lēmumam pievienotais Apvienotās padomes lēmuma projekts ir pamatā Kopienas nostājai attiecībā uz lēmumu, ko Apvienotā padome pieņem par komitejas pastāvīgo locekļu izraudzīšanos, kā paredzēts nolīgumā.
   2. pants
   1.   Apspriežoties un vienojoties ar Komisiju, Eiropas Ekonomikas un sociālo lietu komiteja ierosina pielikuma 1. panta 1. punkta a) apakšpunktā minēto Eiropas organizāciju pārstāvjus apstiprināšanai, ko veic CARIFORUM un EK Tirdzniecības un attīstības komiteja (turpmāk “Tirdzniecības un attīstības komiteja”). Ierosinātie pārstāvji ir trīs pārstāvji no arodbiedrību organizācijām, trīs pārstāvji no darba devēju organizācijām, trīs pārstāvji no organizācijām, kas pārstāv dažādas sociālas un ekonomiskas intereses, tostarp no lauksaimnieku un patērētāju apvienībām, un viņi atbilst pielikuma 1. panta 1. punktā izklāstītajām prasībām.
   2.   Četri pārstāvji ir no Eiropas organizācijām, kas definētas pielikuma 1. panta 1. punkta c) apakšpunktā, un divi pārstāvji ir no Eiropas organizācijām, kas definētas pielikuma 1. panta 1. punkta b) apakšpunktā. Eiropas Ekonomikas un sociālo lietu komitejai uzdod izveidot pielikuma 1. panta 1. punkta b) un c) apakšpunktā minēto organizāciju sarakstus. To veic, plaši publicējot uzaicinājumu izteikt ieinteresētību par iekļaušanu šādā sarakstā. Atsaucoties uz šādu uzaicinājumu, visas ieinteresētās organizācijas apraksta, kā tās atbilst pielikuma 1. pantā izklāstītajām prasībām. Sarakstos var iekļaut visas organizācijas, kas atbilst minētā noteikuma prasībām par iekļaušanu. Komisija pārbauda, vai organizācijas, kuras vēlas tikt iekļautas sarakstā, atbilst pielikuma 1. pantā izklāstītajām prasībām. Ja Komisija secina, ka organizācija, kas pieteikusies uz iekļaušanu sarakstā, neatbilst minētajām prasībām, tā informē pieteikušos organizāciju divos mēnešos pēc pieteikuma iesniegšanas dienas.
   3.   Sarakstā iekļautās organizācijas informē, un tās var uz sava rēķina piedalīties Komitejas darbā novērotāju statusā.
   4.   Uzaicinājumā izteikt ieinteresētību organizācijas tiek aicinātas izteikt ieinteresētību arī par sava pārstāvja izvirzīšanu par komitejas pastāvīgo locekli. Pēc tam sarakstos iekļautās organizācijas tiek aicinātas darbam komitejā atbalstīt līdz divām pastāvīgo pārstāvju kandidatūrām, kas izteikušas ieinteresētību un atbilst pielikuma 1. pantā izklāstītajām prasībām. EK puse ierosina Tirdzniecības un attīstības komitejai kā pastāvīgos locekļus 1. panta 1. punkta b) un c) apakšpunkta kategorijās iekļaut tos pārstāvjus, kuri saņēmuši vislielāko atbalstu, ja vien ir ievērotas pielikuma 1. pantā izklāstītās prasības.
   5.   Uzaicinājumu izteikt ieinteresētību kļūt par komitejas pastāvīgajiem locekļiem publicē četrus mēnešus pirms komitejas locekļu pilnvaru termiņa beigām. Atlasē ievēro 4. punktā izklāstītās procedūras.

      Briselē, 2009. gada 16. novembrī

            Padomes vārdā –

            priekšsēdētāja

         C. MALMSTRÖM

      (1)  OV L 289, 30.10.2008., 3. lpp.

      PIELIKUMS

         LĒMUMS Nr. …/20.., KO PIEŅEM CARIFORUM UN EK APVIENOTĀ PADOME,
         kura izveidota ar Ekonomisko partnerattiecību nolīgumu starp CARIFORUM valstīm, no vienas puses, un Eiropas Kopienu un tās dalībvalstīm, no otras puses, par dalību CARIFORUM un EK Padomdevējā komitejā

            CARIFORUM UN EK APVIENOTĀ PADOME,
         ņemot vērā Ekonomisko partnerattiecību nolīgumu starp CARIFORUM valstīm, no vienas puses, un Eiropas Kopienu un tas dalībvalstīm, no otras puses (turpmāk “nolīgums”), kas parakstīts Bridžtaunā Barbadosā 2008. gada 15. oktobrī, un jo īpaši tā 232. panta 2. punktu,
         tā kā:
         ņemot vērā nolīguma 1. pantā izklāstītos mērķus un 5. pantā paredzēto apņemšanos to uzraudzīt, ir nekavējoties jāizveido CARIFORUM un EK Padomdevēja komiteja (turpmāk “komiteja”),
         IR NOLĒMUŠI ŠĀDI.
         1. pants
         1.   Komitejā ir 40 pilsoniskās sabiedrības organizāciju pastāvīgie locekļi, 25 no tiem pārstāvot organizācijas, kuras atrodas CARIFORUM valstīs, un 15 no tiem pārstāvot organizācijas, kuras atrodas EK puses teritorijā.
         Katrā no šīm abām grupām ir vismaz divi pārstāvji no organizācijām, kuras pārstāv, attiecīgi:

                     a)

                     sociālos un ekonomiskos partnerus;

                     b)

                     akadēmisko sabiedrību, tostarp neatkarīgus pētniecības institūtus; un

                     c)

                     citas nevalstiskas organizācijas, tostarp attīstības un vides organizācijas.

               Pastāvīgo locekļu pilnvaru termiņš ir divi gadi, un to var atjaunot. Nodrošina attiecīgās speciālās zināšanas un plašu ģeogrāfisko un nozaru pārstāvību.
         2.   Šā lēmuma vajadzībām pilsoniskās sabiedrības organizācijas ir apvienības, fondi un citas privātas struktūras, kuru darbība ir vērsta nevis uz peļņas gūšanu, bet gan uz starptautiska mērķa sasniegšanu un kuras var nodrošināt ekspertu zināšanas vai konsultēt jautājumos, uz kuriem attiecas nolīgums, vai kuras pārstāv svarīgus sabiedriskās domas elementus saistībā ar jautājumiem, uz ko attiecas nolīgums. Prasību par mērķi, kas nav vērsts uz peļņas gūšanu, var neievērot attiecībā uz akadēmiskām iestādēm, kurām ir īpašas speciālas zināšanas par jautājumiem, uz kuriem attiecas nolīgums.
         3.   Uzskata, ka organizācija atrodas CARIFORUM valstu vai EK puses teritorijā, ja šīs organizācijas galvenā darbības vieta, galvenā vadība un kontrole ir, attiecīgi, CARIFORUM valstu vai EK puses teritorijā.
         2. pants

            CARIFORUM un EK Tirdzniecības un attīstības komiteja (turpmāk “Tirdzniecības un attīstības komiteja”) nekavējoties apspriež un apstiprina, kā arī atjaunina to pastāvīgo locekļu sarakstu, kurus attiecīgi ir ierosinājušas CARIFORUM valstis un EK puse.
         3. pants
         Jebkura organizācija, kura atbilst 1. panta 2. un 3. punkta prasībām, var piedalīties komitejas sanāksmēs novērotāja statusā. Tirdzniecības un attīstības komiteja reizi gadā apstiprina attiecīgi CARIFORUM valstu un EK puses ierosinātos novērotāju sarakstus. Komiteja var pieaicināt ekspertus piedalīties tās darbā. Ekspertu un novērotāju dalības praktiskos aspektus izklāsta komitejas reglamentā.
         4. pants
         Eiropas Ekonomikas un sociālo lietu komiteja veic komitejas sekretariāta pienākumus sākotnējā periodā, kas beidzas 2010. gada 31. decembrī. Šo periodu automātiski atjaunina, ja vien puses vai Eiropas Ekonomikas un sociālo lietu komiteja neiebilst un iepriekš par to laikus nesniedz paziņojumu.
         5. pants
         Finansēšanas noteikumus paredz Tirdzniecības un attīstības komiteja. Tikai komitejas pastāvīgie locekļi var saņemt finansiālu atbalstu par pienākumu pildīšanu komitejā.
         6. pants
         Šis lēmums stājas spēkā …

            …,